Gipuzkoako gizarteak garrantzitsutzat jotzen du Aldundiak ekonomia suspertzen egindako ekarpena - Artikulua - ORAIN Gipuzkoa\nGipuzkoako gizarteak garrantzitsutzat jotzen du Aldundiak ekonomia suspertzen egindako ekarpena\n% 56,8k uste du lurraldea krisialdia gainditzen ari dela. 13 puntu hazi da ehuneko hori duela urte erdi egindako inkestatik hona.\nAldundiak gaur aurkeztu ditu Gipuzkoako egoera soziopolitikoari buruzko azken inkestaren emaitzak eta, datuen arabera, hazi egin da herritarrek egoera ekonomikoaren inguruan duten konfiantza. Biztanleen % 56,8k uste du Gipuzkoa krisialditik ateratzen ari dela. 13 puntu hazi da ehunekoa 2016ko azaroan egin zen azken inkestatik. Aldiz, % 28,9 ezezkoan dago (9,9 puntu gutxiago, aurreko galdeketatik). % 62,4k uste du bere ekonomia pertsonalak berdin jarraituko duela datorren urtean, eta % 13,5ek, berriz, hobetu egingo dela (aurrekoan baino 2,7 puntu gehiago). Orobat, nabarmen hazi da Aldundia arlo horretan egiten ari den ahalegina emankorra dela uste dutenen ehunekoa, % 37,4koa izatetik % 50,7koa izatera igaro baita.\nImanol Lasa foru bozeramaileak inkestaren datuen irakurketa baikorra egin du. Herritarrek Gipuzkoaren egungo eta etorkizuneko egoeraz duten iritzia eta sentipena neurtzea zuen inkestak helburu, eta, horretarako, 1.500 elkarrizketa egin ziren maiatzaren 10a eta 13a bitartean, bost ataletan banatuta: ekonomia eta enplegua, erakundeekiko konfiantza, hainbat gairi buruzko herritarren onespena, Aldundiaren balorazioa eta boto intentzioa.\nLasak nabarmendu duenez, emaitzek erakusten dute Aldundia –haren politika ekonomikoei esker– Gipuzkoako ekonomia suspertzeko “eragile aktibotzat” hartzen dela. “Azken urteotan herritarren eskaera nagusia izan da jarduera ekonomikoa sustatzea, kalitatezko enplegua sortzeko. Horiek dira, hain zuzen, Foru Gobernuak legealdi honen hasieran jarri zituen lehentasunetako bi. Aldundiak bere apustu estrategikoen bidez ekonomia suspertzeko egin duen ekarpena positiboki baloratzen dela egiaztatzea akuilu zaigu ildo horri eusteko, asko baitago oraindik egiteko”.\nIzan ere, langabezia eta krisia dira oraindik biztanleen % 56,7rentzat Gipuzkoako arazo nagusia, eta joera hori bera igartzen da inkesta egin duten herritarrek helarazitako eskera eta beharretan. % 70,1entzat Aldundiaren lehentasuna izan behar luke ekonomia eta enplegua sustatzeak eta % 17rentzat, berriz, gizarte laguntzen alde egiteak. Herritarrek 6ko notarekin kalifikatzen dute haien egoera pertsonala (+0,2 puntu). % 54,5ek uste du orain daukan bizi maila bera zeukala orain dela bizpahiru urte; % 32,5ek dio okerrera egin duela, eta % 11,7k, aldiz, hobera. % 51,5ek dio etxean “arazorik gabe” iristen dela hilaren bukaerara eta % 36,4k, berriz, “oso justu eta murrizketak eginez” iristen dela.\nLasaren arabera, datuak hobetu badira ere, “egonezin nabaria” dago oraindik herritarren artean, eta horregatik Aldundiak lanean jarraitu behar du “ziurgabetasun horrekin bukatzeko” eta Gipuzkoa Europa mailan “desberdintasun sozial gutxien” duen herrialdea izan dadin. Gogorarazi du Foru Aldundiak urtean 50 milioi euro bideratzen dituela Ekonomia Suspertzeko Planera, bereziki industria eta etorkizuneko sektoreak laguntzera, hala nola fabrikazio aurreratua, biozientziak, elektromugikortasuna edo zibersegurtasuna. Bestalde, “gizarte politikarik onena da etorkizunean pertsonen arretarako sistema jasangarri egiteko baliabideak sortzen dituena”, argudiatu du foru bozeramaileak.\nLegealdiaren bide erdia\nAzken udal hauteskundeak egin zirenetik bi urte igaro diren honetan, inkesta egin dutenen % 44,2k uste du Gipuzkoaren egoerak hobera egin duela aldi horretan; % 46,8k, berdin jarraitzen duela eta soilik % 5,5ek, okerrera egin duela. Egoera hobetu dela uste dutenen artean, % 55,2k dio foru gobernuak dezenteko ekarpena egin duela horretan eta % 15,7k, handia dela egin duen ekarpena. Ildo berean, % 77,2ren arabera, botere politiko desberdinen arteko koalizio gobernu bat izateak mesede egiten dio Gipuzkoari. Oro har, Gobernuak 6,16ko nota jaso du: % 42,4k iritzi ona du (azken inkestan baino 2,3 puntu gehiago) eta % 35,7k ez ona eta ez txarra. Markel Olano diputatu nagusiari eman dioten nota hobetu egin da 2016ko azaroan egin zen inkestatik hona: ezagutza maila % 51,9tik % 59,1era igo da eta balorazioa, berriz, 5,96tik 6,11ra.\nLasaren iritziz, emaitzek adierazten dute herritarrek garrantzitsutzat jotzen dutela “euskal alderdiek eta erakundeek aurrera egiteko asmoz egonkortasunaren eta akordioaren alde desberdintasunak albo batera uzteko duten gaitasuna; horixe erakusten dute Euskadiko gobernuen osaerak eta jardunak”. Horrekin batera gogorarazi du Aldundiaren Plan Estrategikoan jasotako helburuetako bat dela herritarrek erakundeari buruz duten balorazioa hobetzea gutxienez % 8an; “lortzen ari gara, eta horrek norabide berean lanean jarraitzeko indarra ematen digu”.\nErakundeekiko konfiantzaren atalean, honela erantzun zuten herritarrek politikan konfiantzarik ba ote duten galdetuta: soilik % 15,8k eman zuen baiezkoa eta % 77,4k ezezkoa. Horri dagokionez, halere, alde handia dago Espainiako Gobernuarekiko konfiantzaren eta euskal erakundeek eragiten dutenaren artean. Espainiako Gobernuak ez du gainditu (2,34); bai, ordea, euskal erakunde guztiek: Aldundiak 5,42, udalek 5,56 eta Eusko Jaurlaritzak 5,42 lortu dute.\nInkestak neurtzen ditu, halaber, proiektu estrategiko nagusien ezagutza maila eta balorazioa. Notarik altuena Gipuzkoako errepide sareko obra nagusiek jaso dute (7,87), eta jarraian gizarte zerbitzuak sendotzeko proiektuek (7,81) eta ekonomia eta enplegua suspertzeko planak (7,77). Gipuzkoak gizon eta emakumeen berdintasunean duen egoerari 6,15eko nota eman zaio galdeketan, eta galdetu zaien pertsonen artean berdintasun politikak sustatzen jarraitzeko beharraren maila 10etik 8,27an kokatu dute. Bestalde, Aldundiak euskararen/hizkuntza berdintasunaren arloan duen konpromisoari 7,02ko nota eman diote herritarrek. Sentsibilitate politiko desberdinen arteko bizikidetza mailari, berriz, 6,77ko nota jarri diote, eta % 93,7k dio une honetan ez duela inolako bizikidetza arazorik.


Zelula ametan oinarrituriko sendagaien garapena\nNanoBioCel taldearen lanarekin, sendagaion funtzionalitatea hobetu eta substantzia terapeutikoak askatzeko gaitasuna areagotu daiteke\nLehenengo argitaratze data: 2016/02/19\nUniversidad del País Vasco/Euskal Herriko Unibertsitateko NanoBioCel ikertaldeak zelula amei egokitutako sendagaiak diseinatzeko eta garatzeko sistema biomimetiko bat garatu du; horri esker, sendagaion funtzionalitatea eta gaitasun terapeutikoa hobetu ahal izango da. Alternatiba terapeutiko horrek aukera asko ekar ditzake gaur egun tratamendu eraginkorrik ez duten gaixotasun kronikoetarako.\nZelulen terapia gero eta maizago erabiltzen da gaixotasunei aurre egiteko. Sendagai klasikoek ez bezala (konprimituak eta kapsulak, adibidez), botika berriok biomaterial eta zelula onenak konbinatzen dituzte, substantzia terapeutikoak askatzeko sistemak sortzeko. Zelula amak (edozein zelula motatan bereiz daitezkeenak) erabiltzeak izugarrizko aurrerabidea ekarri du, eta hainbat eta hainbat ikertaldek gero eta sarriago erabiltzen dituzte. Alabaina, zelula amen ahalmen guztia baliatu ahal izateko, haiek behar bezala garraiatu eta txertatuko dituzten sistemak diseinatu eta garatu behar dira.\nMikrokapsulazio zelularra, hain zuzen ere, substantzia terapeutikoak aska ditzaketen zelulak denbora luzez immobilizatzean datza. Zelula kapsulatuek jariatzen dituzten substantzien arabera, modu batera edo bestera aplikatuko da, eta patologia ugariri heldu ahal izango zaie.\nZelula amek beste zelula mota batzuek baino abantaila gehiago ematen dituzte, eta, horrenbestez, gero eta sarriago erabiltzen dira terapia zelularraren zenbait arlotan. Substantzia immunomodulatzaileak jaria ditzakete, sistema immunea eraldatzeko gai direnak. Gainera, substantzia horiek jasotzen dituen organismoak ez ditu arrotzat hartzen, eta, hala, beste espezie batzuetan txerta daitezke, sistema immuneak baztertu gabe. Bestalde, zenbait zelula motatan bereizten dira; hori dela eta, aukera gehiago ekar ditzakete leheneratzeko medikuntza bezalako beste terapia batzuk lantzeko.\nMikro eta Nanoteknologien, Biomaterialen eta Zelulen Taldea\nNanoBioCel UPV/EHUko Farmazia eta Teknologia Farmazeutikoko Laborategiko ikertaldea da. 2001. urtetik talde finkoa da Euskal Herriko Unibertsitatean, eta José Luis Pedraz Muñoz katedradunak zuzentzen du. Teknologia farmazeutikoaren, terapia zelularraren eta biomaterialen arloan dihardu ikerketa proiektu garrantzitsuak egiten; bereziki, sendagaiak, peptidoak, proteinak, DNA eta zelulak modu kontrolatuan eta etengabean askatzeko sendagai berriak garatzen. Gainera, Farmazia eta Teknologia Farmazeutikoko Laborategia 1997an sortutako Garapen Farmazeutikoko Unitatearen parte da; unitatea TECNALIAren atal bat da, eta Arabako Teknologia Parkean dago.\nArgazkiak: Nuria González. UPV/EHU\nEzkerretik eskuinera, Ane Garate, Gorka Orive, José Luis Pedraz eta Rosa Hernández.\nMikrokapsuletan ibilgetutako zelula ama mesenkimalak.\nInprimatu N_20160219 Medicamentos en células madre


HOBETUZ. Ideiak sortu eta antolatzeko teknika: buru-mapak (mind-mapping) :: ikasi :: Udako Euskal Unibertsitatea\nHOBETUZ. Ideiak sortu eta antolatzeko teknika: buru-mapak (mind-mapping)\nHasiera-data: 2011(e)ko abenduaren 22a\nAmaiera-data: 2011(e)ko abenduaren 29a\nOrdutegia: Astean zehar. 17:00-20:30\nMatrikula-epearen bukaera: 2011(e)ko abenduaren 8a\nData berriak: abenduak 22 eta 29\nHitzak, ideiak, egitekoak edo bestelako elementuak errepresentatzeko diagrama bat da buru-mapa. Ideiak sortu, bisualizatu, antolatu eta egituratzeko erabiltzen dira, oso lagungarriak direlarik ikasteko, informazioa antolatzeko, arazoak ebatsi edota erabakiak hartzeko.\nIkastaro honetan Tony eta Barry Buzan anaiek sortutako 'The mind mapping book' liburuan jarritako oinarriak jarraituko dira. Erabat modu praktikoan, norberak bere buru-mapak egiten ikasiko du, haieran eskuz eta ondoren interneten dauden doaneko aplikazioen bidez.\nSormen arloko trebatzaile eta aholkularia. Antolaketa arloko ingeniaritza ikasketak. Unibertsitateko irakasle izana. Bilbo Hiria irratian "Berbaz" elkarrizketa-saioaren gidaria.\nBuru-mapak zer diren, nola egiten diren eta zertarako erabili ditzakegun ulertzea.\nIdeiak labur, argi, ondo egituratuta eta modu ederrean adierazteko gaitasuna garatzea.\nLan-esparruan erabiltzeko aukerak zabaltzea.\nBuru-mapak eskuz egiten ikastea.\nBuru-mapak egiteko ordenagailu aplikazio ezberdinak ezagutzea eta erabiltzen ikastea.\nBuru-mapak talde-lanerako erabiltzen ikastea.\nNola egin buru mapak: arauak eta egiteko prozesua.\nIrudimena lantzeko ariketak\nBuru-mapak egiten: Eskuz. Ordenagailuz: Mind Manager, FreeMind, Mindomo, iMindMap…\nZertarako buru-mapak erabili: Jendaurrean mintzatzea. Ideia antolaketa.\nIkasten jarraitzeko iturriak.\nSakontzeko informazio iturriak.\nEdukiei buruzko adibide bat hemen\nIkastaro erabat praktikoa da.\nburu-mapak, mind mapping, informazioa antolatu, erabakiak hartu, ideiak sortu, hobetuz


17/2020 DEKRETUA, otsailaren 18koa, zeinaren bidez urgentziako deklaratzen baita Bilbao Bizkaia Ur Partzuergoak, nahitaez desjabetzeko, honako eskubide eta ondasun hauek okupatzea: Zaratamon, Zaratamoko Río Tintotik Gutiolo biltegira gaur eguneko ur-sarearen hobekuntza-proiektua burutzeko beharrezko ondasunak eta eskubideak. - Eusko Jaurlaritza - Euskadi.eus\nArtikulu bakarra Nahitaezko desjabetzeari buruzko Legearen 52. artikuluan eta Euskal Herriko Lurralde Antolakuntzari buruzko Legearen 26. artikuluan xedatutakoari jarraituz nahitaez desjabetzeko, Bilbao Bizkaia Ur Partzuergoak urgentziaz okupatu beharrekoak direla deklaratzea honako hauek: «Zaratamoko Río Tintotik Gutiolo biltegira gaur eguneko ur sarearen hobekuntza» proiektua burutzeko beharrezkoak diren ondasun eta eskubideak. Berariaz hasarazitako espedientean jasotako zerrendan daude zehaztuta eta banakatuta ondasun eta eskubide horiek.\nBilbao Bizkaia Ur Partzuergoak, «Zaratamoko Río Tintotik Gutiolo biltegira gaur eguneko ur sarearen hobekuntza» proiektuaren espedientea formalki onartu eta gero, proiektua gauzatzeko lur guztiak erabiltzeko beharra adierazi zuen.\n2019ko martxoaren 6an, Bilbao Bizkaia Ur Partzuergoak erabaki zuen nahitaezko desjabetze-espedientea hastea eta ondasunen eta eskubideen zerrenda jendaurrean jartzea, hamabost eguneko epean, prentsan eta 2019ko ekainaren 13ko Bizkaiko Aldizkari Ofizialean (112. zk.). Geroago, 2019ko irailaren 5ean egindako bilkuran, Bilbao Bizkaia Ur Partzuergoak erabaki zuen Eusko Jaurlaritzari eskatzea proiektuaren eraginpeko eskubideak eta ondasunak okupatzeko premiazkotasunaren adierazpena, Nahitaezko desjabetzearen Legearen 52. artikuluan ezarritakoa betetzeko.\nGaur egungo hodia ordezkatzeko beharra dago, pitzadurak ohikoak dira eta. Honela, eremu honetako abonatuei ur-hornikuntzaren kalitatea eta jarraitutasuna bermatuko zaie.\nHori dela eta, Ingurumen, Lurralde Plangintza eta Etxebizitzako sailburuak proposaturik, Gobernu Kontseiluak 2020ko otsailaren 18ko bilkuran gaia aztertu ondoren, honako hau\nVitoria-Gasteizen, 2020ko otsailaren 18an.


Atxukaleko murala zapatuan inauguratuko dute — Mutrikuko Udala\nAtxukaleko murala zapatuan inauguratuko dute\nAtxukaleko murala zapatuan inauguratuko dute Arte eskolakoek prestatutako lana da, eta itsasoarekin lotura dauka; ekitaldia 13:00etan izango da. https://www.mutriku.eus/eu/albisteak/atxukaleko-murala-zapatuan-inauguratuko-dute https://www.mutriku.eus/eu/albisteak/atxukaleko-murala-zapatuan-inauguratuko-dute/@@download/image/images.jpg\nArte eskolakoek prestatutako lana da, eta itsasoarekin lotura dauka; ekitaldia 13:00etan izango da.\nMetro gutxiren barruan herriko bi alderdi esanguratsuenak batuko dira zapatuan. Izan ere, Beheko plaza baserritarrek hartuko dute azoka txikiarekin 09:00etatik aurrera, eta Atxukalean, berriz, itsasoarekin lotutako murala inauguratuko dute.\nMurala egiteko eskolako 37 ikaslek parte hartu dute,eta haiek koordinatzen eta zuzentzen Jose Ignacio Treku Debako irakaslea ibili da. Muralak 5,5 metroko luzera dauka eta 3,2 metroko altuera.\nMurala herriko Arte Eskolako kideek egin dute. "Udalak Arte Eskolakoen lana herriratzeko eskaera egin zien bertako kideei; taldean bertan bakarrik gelditu ez zedin", azaldu dute Kultura Batzordetik. Arte Eskolakoek urteko erakusketaz gain, herriko txokoei balioa ematea erabaki zuten, Udalarekin batera. "Atxukale izango da ukituko duten lehen gunea. Leku ederra izan arren, askotan ez dugu jakin behar bezala zaintzen. Itsasoari begira dagoen gune berezia izanda, horrekin lotu dute euren lana eta gunea txukun eta berezi mantentzen lagunduko duelakoan gaude".\nEkitaldian, besteak beste, Arte Eskolako kideak eta Joxemari Etxaburu kultur zinegotzia izango dira.


Kayaketan Etxarrin - Etxarri aranatz - Guaixe.eus\nGuaixe 2016-07-28 08:16\nGaur, garilaren 28an, ostegunean, 17:00etan, Etxarri Aranatzen\nSakanako Mankomunitateko kirol zerbitzuak udarako prestatutako eskaintzaren barruan, gaur, garilaren 28an, kayak jardunaldia izanen da, 17:00etan, Etxarri Aranazko igerilekuetan. Ekimena antolatzeko Etxarri Aranazko Udalaren laguntza izan du Mank-ek. 5 urtetik gorako neska-mutiko guztiek parte hartu ahalko dute jardunaldian.\nDohainik baina izena eman behar da\nEkimena dohainik da, baina izena eman beharko da Sakanako Mankomunitateko kirol zerbitzuan (948 464 866 edo kirolak@sakana-mank.com) edo herri bakoitzeko monitoreei esanez. Izena ematen duten partaideen arabera autobusa izanen da. Aurreko urtean 5-14 urte bitarteko 74 partaidek hartu zuten parte Irurtzungo igerilekuetan burutu zen kayak jardunaldian.


Azken egunak, Esklabak-Iturtzulo eremuko bigarren faseko babestutako etxebizitzen zozketan izena emateko - Uztarria (Azpeitia)\n2019ko aza. 27a, 10:47\nEsklabak-Iturtzulo eremuan egingo dituzten babes publikoko etxebizitzen bigarren faseko zozketan izena emateko epea zabaldu zuten urrian, eta azken txanpan sartu da prozesu hori; izan ere, abenduaren 2a izango da udaletxean izena emateko azken eguna. Bigarren fasean 67 etxebizitza eraikiko dituzte; horietatik 39 babes ofizialekoak izango dira, eta 28 udal sustapenekoak.\nInteresa dutenek zozketa batean, bestean nahiz bietan parte har dezakete, baldintzak betetzen badituzte. Zozketa bakoitzak bere prozedura du, eta udalak herritarrei gogorarazi die bietan izena eman nahi dutenek bi prozedura desberdin jarraitu behar dituztela.\nUdal sustapeneko etxebizitzen zozketaren kasuan, izen-emate orria dokumentazioarekin batera entregatu behar da udaletxean. Babes Ofizialeko Etxebizitzen kasuan, berriz, Etxebiden alta eman behar da, erosketa aukeran (udalaren bidez egin daiteke tramite hori). Hori bai, edozein zalantzaren aurrean, kontsulta egitea gomendatzen du udalak.\nEtxebizitzen edo baldintzen inguruan zalantzaren bat dutenek edo izena emateko bete beharreko dokumentazioarekin laguntzaren bat behar dutenek Azpeitia Berritzenera jo behar dute (Sindikatu Zaharreko bigarren solairuan). Telefonoz edo e-posta bidez ere jar daitezke herritarrak harremanetan haiekin, 943-15 71 83 zenbakira deituta edota azpeitiaberritzen@azpeitia.eus helbidera idatzita.\nPeioandoni | 2019-11-27 : 12:29\nObra noiz hasiko da?\nUrte bat pasa da lehenengo zozketatik


Sinatu dute lan-baldintzen akordioa Elayn - Antzuola - Goiena.eus\nSinatu dute lan-baldintzen akordioa Elayn\nTxomin Madina Milikua 2009-06-01 18:18\nNegoziazio luzeen ostean, Antzuolako Elay enpresako zuzendaritzak eta enpresa batzordearen gehiengoak pasa den astean sinatu zuten langileen baldintzak zehazten dituen akordioa. Urtebeterako izango dira baldintza hauek, eta hainbat puntu jasotzen ditu akordioak.\nAkordio horren arabera, soldata minimoa 1500 eurokoa izango da, eta urtebete barru, 2009ko soldatak berreskuratuko dira. Honetaz gain, orain arte soldata murrizketaren bitartez langileek galdu duten diruarekin akziodunek ez dute irabazirik banatuko; akordioa urtebeterako egongo da indarrean eta berau indarrean dagoen bitartean kaleratzerik ez da egongo.\nLAB eta UGT sindikatuen gehiengoarekin lortu da hitzarmena. LABen iritziz, akordioa ez da onena, baina ezta izan zitekeen txarrena ere; euren esanetan, akordio barik, kaleratzeak, lege konkurtsalak eta halakoak egon daitezkeelako. LABetik gaineratzen dute, akordio honek ez duela soldaten %15a galtzea esan gura, ordainketen atzeratzea baizik.\nELA sindikatuak bestetik, ez du akordioa sinatu. Euren esanetan , langileak ez du lan eskasiaren errurik, eta enpresak egoera aprobetxatu du lan baldintzak okertzeko.


HEZKIDETZAN ESKU HARTZEN talde-bloga: Kolektibotasunetik tratu onak eraikitzen\nNorberak bere burua maitatzea ezinbestekoa da besteek maitatu zaitzaten.\nBere burua goraipatzeko edota maskulinotasunaren ezaugarriak berresteko beste personak zapaldu behar dituenak indarkeria psikologikoa edota fisikoa erabiltzen du. Muinean zapaltzaileak bere intseguritateak estaltzeko zapaltzen du ondokoa, eta askotan pertsona isilagoak edota “ahulagoak” direnak hartzen dira jo puntuan. Norberarengan konfidantza duenak edota bere burua maitatzen duenak ez du permititzen iñork horrela tratatzea.\nBeraz, lan bikoitza egin behar da. Alde batetik, erakutsi behar da norberaren askatasuna amaitzen dela ondokoarena hasten den momentuan. Hau da, ezinbestekoa da harreman osasuntsuak bultzatzea eta elkar zaintzen ikastea eta erakustea.\nBalore indibidualak utzi eta kolektiboak bultzatu behar dira hezkuntza komunitatean. Elkar zaintzen duen sistemak emaitza hobeak emango ditu. Lorpen pertsonalak lortzera begira funtzionatzen duen sisteman egoismoa eta horren ondorioz inbidia nagusitzen da. Horrek zapalkuntza dakar eta ondorioz indarkeria.\nZoritxarrez hezkuntza sistemak konpetibitatea bultzatzen du, eta aurrez aipatu bezala horrek ez du laguntzen tratu onak lantzen. Irakasleekin, gurasoekin eta ikasleekin programa jarraituak egin behar dira ikastetxeetan, tratu onek pertsonen ahalduntzean duen garrantzia ikusteko eta hori indarkeria prebenitzeko eta ekiditeko ezinbestekoa dela nabarmentzeko. Modu horretara gure bizitzetan martxan jartzeko.\nIDAZLEA: Maitane Agirre\nETIKETAK #maitane, Tratu onak


Itoitz eta Esa gelditzeko garaiz dela erran dute milaka lagunek – TutoBerri\nItoitz eta Esa gelditzeko garaiz dela erran dute milaka lagunek\nAuthor Berria Date 25 febrero, 2008\nManifestazioa egin dute Iruñean, urtegien segurtasunari buruzko kezka agerian utzi dute.\nBizirik eta garaiz. «Bizirik sentitzeko, maitatzeko, parte hartzeko, borrokatzeko. Garaiz, kontsumistak ez izateko, gizatasunik gabekoak ez izateko, inguratzen gaituen natura eta biziaren handitasuna ulertzeko gai ez diren gizakiak ez izateko». Milaka lagun atera zen karrikara Iruñean, bizirik eta garaiz daudela errateko. Itoitz husteko eta Esa ez handitzeko garaiz dela oihukatzeko. Itoitzekin Elkartasuna taldeak, Ekologistak Martxan-ek, Itoizko urtegiak mehatxu egindako herritarren batzarrak, Uraren Kultura Berria Fundazioko Nafarroako taldeak, Esa Ez-Bizia Bai herri ekimenak eta Artiedako (Aragoi, Espainia) O Salzar elkarteak antolatu zuten ekimena, eta bertze hainbat taldek eta alderdik bat egin zuten deialdiarekin.\nParte-hartzaileek 17:00etan egin zuten bat autobus geltoki zaharraren parean. Erakutsi zituzten pankartek agerian utzi zuten Itoitzen eta Esaren kontrako aldarrikapenarekin batera, herrien aldekoa izan zela nagusi ekimenean. Zangozako herritarrek, Longidagoek, Irunberrikoek eta Agoizkoek, bertzeak bertze, pankarta propioa atera zuten elkarretaratzean. Eta denek antzeko mezuarekin: urtegien segurtasun ezak eragiten duen arriskuaz mintzatu ziren paperetan. Bai eta oihuetan ere. Itoitz husteko, eta Esa ez handitzeko eskatu zuten, behin eta berriz.\nAutobus geltokitik Merindadeen plazara abiatu ziren mobilizazioan parte hartu zuten herritarrak, eta, handik, Karlos III.a etorbidetik Nafarroako Gorteen karrikara. Yanguas y Mirandatik, azkenik, Sarasate pasealekuan sartu ziren. Han, berriz ere, herriak izan ziren protagonista, Artiedako, Zangozako eta Agoizko ordezkari banak irakurri baitzuten antolatzaileen manifestua, aragoieraz, gaztelaniaz eta euskaraz.\nParte-hartzaileen artean zegoen Uraren Kultura Berria Fundazioko presidente Leandro del Moral. Uraren kudeaketari buruzko jardunaldietan izan da asteon Zaragozako Unibertsitatean (Espainian), eta bidaia profitatu zuen manifestazioan parte hartzeko. Itoizko urtegiaz, «uraren kultura zaharraren eredu» dela azpimarratu zuen Del Moralek, eta urtegi hori modu «erabat arbitrarioan» egin dutela gaineratu zuen, «ingurumenaren, ekonomiaren, justiziaren ikuspuntua kontuan hartu gabe».\nSEGURTASUNA KOLOKAN URTEGIETAN\nSarasate pasealekuko oholtzan txalaparta, jotak, bertsoak eta irrintziak nahastu ziren antolatzaileen hitzekin. Haien mezua argia izan zen elkarretaratzearen amaieran: «Pertsonen funtsari eraso egin diote. Esako urtegia handitzeak eta Itoizkoa betetzeak ezinegona eta segurtasun falta ekarri dituzte gure bizitzetara. 1.900 lurrikara inguruk, burrunbek, ur sartzeek, magaletako egonkortasunik ezak, eta segurtasun arazo larriek urtegi hauen jomugan jarri gaituzte», azpimarratu zuen Agoizko Lorena Beroizek.\nHauteskunde kanpaina hasi dela aipatu zuen Beroizek, eta eskaera zehatza egin zien alderdi guztietako ordezkariei: «Eman dezatela Esari eta Itoitzi buruz duten iritzia, erran diezagutela zerk justifikatzen duen gauza guztien gainetik obra hauek egitea. Eta aurrez aurre egin dezatela, debate irekian, erantzuna emateko parada emanez».\nAntolatzaileek ez ezik, Itoizko urtegiaren bultzatzaileek ere hartu zuten hitza manifestazioan. Ez benetakoek, ordea. Nafarroako Gobernuko presidenteorde Alvaro Mirandari eta Itoitz-Nafarroako Ubidea Fundazioko buru Iñaki Cortesi urtegian gertatutakoari buruzko parodia egin zuten hainbat lagunek oholtza gainean. Berriki, Nagoreko kirol kaiaren aurkezpena egiteko ekitaldian, Itoizko urtegian sartuta eta blai eginda amaitu zuten Mirandak eta Cortesek, txalupan ura sartu ondoren.\nUstezko Mirandak eta Cortesek ukatu zuten Itoitz eta Esa seguruak ez direnik, eta urtegien kontra diren herritarrei sokatiran aritzeko erronka bota zieten. Halaxe amaitu zuten elkarretaratzea, sokari tira eginez. Miranda eta Cortes, milaka herritarren kontra. Herritarrek irabazi zuten.\nZein sari eskuratu zuen San Migel Abesbatzak Ejea de los Caballeroseko lehiaketan?\na) Kritikaren Saria\nb) Lehenengo postua\nc) Interpretazioaren Sari Berezia


Athletic Club VS Vila-real 2021-2-21 | Athletic Clubeko Webgune Ofiziala\nAthletic Club1 : 1 Vila-real\n2021-2-21 - 21:00\nAthletic Clubek berdinketa lortu du San Mamesen Villarrealen aurka (1-1) norgehiagoka oso parekatu batean, zuri-gorriek bigarren zatian garaipena lortzeko aukera izan bazuten ere Williamsen burukada baten bidez, baina Asenjok baloia gainetik ateratzea lortu zuen. Gerard Morenok aurretik jarri zuen Itsaspeko Horia eta Alex Berenguerren berdinketa atsedenaldiaren atarian heldu zen. Lehoiak sailkapenaren erdian daude, hamargarren postuan, hain zuzen ere. El Madrigaleko emaitza bera izan zen.\nVillarreal hasieratik partida kontrolatzen saiatu zen, baina Raul Garciak eman zuen lehenengo abisua langa gainetik botatako jaurtiketarekin. Unai Lopez ere saiatu zen, baina bere ahalegina erraza izan zen Asenjorentzat. Hala ere, harmailan zigortuta zegoen Unai Emeryren taldeak Pedrazaren barneraldi on batekin jo zuen lehenengo: Gerard Morenoren ezkerreko hankara baloia etorri zitzaion eta Yerayn baloia pixka bat ikutu ondoren sareetarako bidea hartu zuen. 0-1ekoa zen 15. minutuan.\nLehoiak joko gehiago hartzen hasi ziren, batez ere ezker hegaletik eta berdinketa 43. minutuan iritsi zen Yuriren barneraldi batekin. Bere erdiraketa, Williamsek lehiatuta, Berenguerrek bultzatu zuen bigarren zutoinean. Ligan sartu duen seigarren gola da, beraz, lehoien goleatzaile nagusia da. Inbertsio errentagarria.\nAthleticek oso ordu erdi ona jokatu zuen atsedenaldiaren ostean. Garaipena Williams eta Muniainen buruetan izan zuen, baina Asenjok eta Foythek geldiarazi zituzten. Villarrealek presioa bakarrik egin zuen azken txanpan. Orain Levanteren aurkako hitzordu bikoitza dator, Ligan eta Kopan. Denboraldiaren zati handi bat dago jokoan.


Lau urtean, laukoiztu egin da espazio publikoetan eta osasun-eremutik kanpo dauden desfibriladoreen kopurua | El Diario Vasco\nSaludLau urtean, laukoiztu egin da espazio publikoetan eta osasun-eremutik kanpo dauden desfibriladoreen kopurua\nDesfibriladoreak establezimendu publiko eta saltoki handietan, aireportuetan, autobus-, tren- eta metro-geltokietan, kirol- eta ikuskizun-instalazioetan eta ikastetxeetan daude, besteak beste / Sudupe\nGeldialdi kardiakoen %80 ospitaletik kanpo gertatzen da; horregatik, bizitzak salbatzeko osasun-eremutik kanpora desfibriladoreen erabilera sustatzea da Jaurlaritzaren helburu nagusia\nDVDonostia Miércoles, 12 junio 2019, 11:47\nEuskadik, dagoeneko, 1.931 desfibriladore automatiko ditu erabilgarri espazio publikoetan eta osasun-eremutik kanpo. Eusko Jaurlaritzak horiek jartzea eta horien erabilera arautzen duen eta horiek jende ugari batzen den espazio publikoetan jartzeko derrigortasuna ezartzen duen Dekretua onetsi eta ia lau urte eta erdira, desfibriladore-kopurua laukoiztu egin da.\nHorrela, 2015eko urtarrilean, Euskadin 550 desfibriladore zeuden erroldan sartuta, eta harrezkero, beste 1.381 desfibriladore jarri dira. Lurraldeen arabera honela banatzen dira: 1.029 Bizkaian, 576 Gipuzkoan eta 326 Araban. Hiriburuen arabera, Bilbok 299 desfibriladore ditu, Gasteizek 242 eta Donostiak 156.\nOsasun saila pozik agertu da, honek proposatuta dekretua onesteko aintzat hartu zen helburua bete delako. Helburua da «harik eta bizitza-kopuru gehien salbatu ahal izatea eta, horretarako, herritarren esku erraz erabiltzeko moduko gailuak jartzea». Desfibriladore ugari jarri dira derrigortasuneko lekuetan, baina, halaber, borondatez ere jarri dituzte zentro askok, eta horrek bizitzak salba ditzake; izan ere, geldialdi kardiakoen %80 ospitaletik kanpo gertatzen da.\nEuskadin, desfibriladore-kopuru gehien\nRazones por las que deberías dejar de usar la alarma del móvil como despertador Charla digital: plantea tus preguntas sobre las soluciones quirúrgicas relacionadas con la obesidad


Ohizko galderak\nDerrigorrezkoa da Eraikinaren Ebaluazio Txostena? Eta, ze desberdintasuna dago Eraikinaren Txosten Teknikariarekin?\nArautegiaren arabera (RD 233/2013, apirilaren 5-a), txostena egitera behartuta daude 25.000 baino biztanle gehiago duten udalerrietan, data hauek kontuan hartuta:\n13/12/31: 1901 aurreko eraikinak\n14/12/31: 1901-1940 tartean eraikitako eraikinak\n15/12/31: 1965 aurreko eraikinak eta besteak\n15/12/31 aurretik eta urtero egin beharko dira lehen azaltzen ez direnak (+50 urte)\nEraikinaren Ebaluazio Txostenak, eraikinaren ezaugarriakikertzen ditu (akzesibilitatea, eraginkortasun energetikoa...) eta gomendioak ematen ditu hauek hobetzeko. Dokumentu berri honek, derrigorrezko betetze izaera dauka, ez informatiboa soilik.\nZe desberdintasuna dago Eraginkortasun Energetikoaren Ziurtagiria eta Eraginkortasun Energetikoaren Etiketa tartean?\nEraginkortasun Energetikoaren Ziurtagiria, informe moduan egiten den dokumentua da, eta ikertzen den eraikina deskribatzen du, ezaugarriak eta eraginkortasun maila.\nBestalde, Eraginkortasun Energetikoaren Etiketa eskala baten barruan non agertzen den eraikina azaltzen du. Eraginkorrenak A mailan egongo lirateke (berde kolorearekin) G mailara arte (kolore gorriarekin).\nBa al dute Eraginkortasun Ziurtagiriak edo IEE-ak prezio tasatu bat?\nEZ. Europar legedia dion bezala, ezinezkoa da gutxieneko preziorik jartzea ezta gehienezkoak edo orientagarriak.\nEraikin bakoitzak prezio bat edukiko du, bere metroak, serbitzuak eta bestelako gauzak kontuan hartzen.\nEskaintza iruzurrak daude, prezio desproportzionalki baxuak eskaintzen.\nProfesional akreditatu eta kontrastatuen zerbitzuak kontratatu.\nEtxebizitza normala batentzat (<80m2), eraginkortasun ziurtagiria 130€-180€ tartean egon daiteke.\n20 etxebizitzako eraikin batean 900€-1.200€ tartean.\nKomunitate batek finantziatzioa eskatu ahal du entitate bat bezala edo jabe bakoitzak bakarka egin behar du?\nBadaude entitate finantzieroak komunitateentzak produktuak eskaintzen dituztenak eta partikular bat lortuko zituen baino oso similarrak direnak. Jakin behar dugu komunitate batek, fiskal identifikazio txartela daukala eta kontratuak sinatu ditzakeela.\nBeharturik dago jabeen komunitatea mantentze eta errehabilitazio lanak egitera?\nLegedia aldatu baino lehen, Batzorde Orokorrean uzten zen erabakitzeko gaitasuna.\n2013-ko ekainatik, derrigorrezkoak dira, eta ez da beharrezkoa izango batzordearen akordiorik.\nBatzordearen eskuetan geratzen den gauza bakarra, ordaintzeko modua eta gastua banatzeko modua izango zen, bilera batean.


Udaleku Musikalak 2021 – Coral de Bilbao\nZatoz musika ezagutu eta gozatzera gure Udaleku Musikaletara! Gainera, Itsasmuseum eta Bilboko Arte Ederren Museoa bizitatuko ditugu astero ¡Dantzatu, kantatu eta erritmoaz disfrutatu! ¡Udarako plan ezinhobea!\n· 80 € Bilboko Koral Elkarteko bazkideentzat\n· 100 € Gaztedi Planaren erabiltzaileentzat / Museoaren Lagunak / Itsasmuseum Komunitatea\n· 110 € tarifa orokorra\nDirua kontu honetan sartu behar da: ES86 2095 0360 1038 0007 2443\nInteresatu bazaude zure semearen musika-kolonia programan izena ematean, bete itzazu hurrengo formularioan eskaintzen dizkizugun datuak.\n(ALOR GUZTIAK NAHITAEZKOAK DIRA).\nDATAK: Ekainak 28tik uztailaren 2ra Uztailaren 5etik 9ra Uztailaren 12tik 16ra Uztailaren 19tik 23ra Uztailaren 26tik 30era\nEkainak 28tik uztailaren 2ra\nUztailaren 5etik 9ra\nUztailaren 12tik 16ra\nUztailaren 19tik 23ra\nUztailaren 26tik 30era\nApirilaren 12tik aurrera. LEKU MUGATUA Aurkeztu inskripzioa dagokion abonu-agiriarekin Inskripzioaren zenbatekoa ez da itzuliko


Pott tropikala (1980-ekaina)\n Pott bandaren praga\nNazim Hikmet eta Praga\nNazim Hikmet poeta turkoak 19 urte zituen 1921ean lehenengoz herbesteratu behar izan zenean inglesek nazionalistatzat persekutaturik. Independenzia ondoren ere, halabainan, iraultzaren poeta honek bere herrira itzuli eta gartzelan iragan behar izanen zituen 16 urte. Iadanik poesia iraultzailearen obra goren batzu zituen idatziak. 1951an askatu eta berriro atzerriratu zen, 1963an Moskun hiltzeko. Herbestean zela, Pragan ere bizi izandu zen. Hainbat poema idatzi zituen ziutate honi buruz, "Izpilu xarmant bat Praga hau" zioen.\nPragako orduan egunsentia\nPragan, egunsentia zuritzen ari den bitartean elurra erortzen urtua berunezko grisa. Pragan emeki argituz doa barrokoa torturatua, hurruna; bere doratuetan ikaratzen da tristura beltzitu bat. Eta Karl Zubiaren gainean, estatuak nunbaiteko planeta hil batetik ailegaturiko hegaztiak dira. Pragan irten da depositotik lehen tranbia: beirak argitsuak, horiak eta beroak dira baina nik badakit hotz glazial bat dela beren barnean: lehen bidaztiaren arnasak oraindik ez du epeldu. Pragan, Pepik bere kafesnea edaten ari sukalde zurian, zurezko mahai garbian...\nPragan, egunsentia zuritzen ari den bitartean elurra erortzen urtua,\nberunezko grisa. Pragan ibilgailu bat iragaiten da zaldi bakar batek arrastatzen duen gurdi bat hilerri juduaren aitzinetik Gurdia kargatua da beste ziutate baten nostalgiaz eta neu naiz karreteroa...\nPragan emeki argituz doa barrokoa torturatua, hurruna bere doratuetan ikaratzen da tristura beltzitu bat. Pragan, hilerri juduan herriotza mutua eta isilkaria da.\nOh ene maite, maitea, herbestea heriotza baino gogorragoa da.


identitatea Archives - Blogberri Blogberri\nIndependentzia eta ongizatea\nAzkenaldian eztabaida eta gogoeta handiak daude Euskal Herriaren independentziaren arrazoien eta helburuen inguruan. Batzuen ustez identitatearen eta hizkuntzaren gaia kendu behar da independentziaren aldeko kanpainatik. Ez omen da jendea argudio horiekin konbentzituko, alderantziz baizik (konbentzituak direnak jadanik konbentzituak omen direnez, konbentzituak ez diren horiei begira mintzo dira, bistan da). Jendearengana heltzeko, ongizatea aipatu behar dela aldarrikatzen dute ozen, hainbat lagunek. Zertarako euskal estatu bat? Ongizatea lortzeko.\nArriskua dauka biak kontrajartzeak. Garbi da ez litzatekeela euskal estatu baten aldeko aldarrikapenik, oinarrian ez balitz zapaldutako identitate baten arazorik. Madrildarren edo paristarren identitate bera bagenu, estaturik ez genuke eskatuko, ez eta ere ongizate hobe baten izenean.\nHobeki biziko ginateke gure estatu propioa bagenu? Sozialki edo ekonomikoki, boterea gure eskutan izanez gero, dudarik gabe. Beti izanen da norbait, ordea, kontrako argudioak ekarriko lituzkeena: gehiago kostako zaigula bizimaila duina lortzea, Estatu handi baten “babesik” gabe nekez erantzunen diegula zenbait beharrei, energetikoki guztiz dependenteak izanen garela eta abar.\nEspainiako ekonomia kinka larria jasaten ari den garai honetan, badirudi aiseago izan daitekeela jendeak Espainiatik bereizi nahi izatea. 2008tik hona, ordea, halako asmoa duen jenderik ez da anitz hauteman Euskal Herrian. Espainiako oraingo politikarekin ados ez direnek Podemosen alde egin dute, ez Espainiatik ateratzearen alde. Eta ekonomiaren zikloa aldatzen bada, eta Espainiaren egoera hobetzen bada, Espainiatik apartatzearen aldeko argudioak ahulagoak izan daitezke.\nHobeki bizi nahi izatearen argudioari erantzun gaiztoagoak eginen dizkion jendea badago, ongizatea lotuz eskuineko argudioekin, elkartasun faltarekin, aberastasunak partekatu nahi ez izatearekin… Europako (are gehiago, munduko) beste leku batzuekin konparatuz, ongizate hobea duten herriak baldin badira ere, Euskal Herriko ongizate maila hain apala ote da? Euskal Herrian berean, zenbait lekutan bederen, franko burgestuta bizi gara. Eta beharbada burgesia maila hori lortu izanak ahultzen du independentzia gogoa.\nHaatik, Euskal Herrian ere desorekak badaude, lurraldeen artean edota eskualde batean berean. Euskal estatu batek bermatuko luke aberatsen eta pobreen arteko oreka bat? Bi edo hiru etxe dituzten herritarrek onartuko lukete zerga gehiago ordaintzea nekez bizi direnak hobeki bizitzeko? Hauteskundeetan gertatu berri denak ematen ditu pistak erantzun bat aurkitzeko.\nOngizatearen argudioak oinarri sendoagoak izan ditzake, hain zuzen, independentziaren aldeko jarrera ahulena dagoen lekuetan. Haatik, segitzen bada pentsatzen independentzia EAErako izanen litzatekeela, kasu horretan ongizatearen argudioak ez luke hainbeste balioko estatu horretatik kanpo geldituko liratekeen Erriberarako edo Zuberorako, adibidez.\nAzkenik, zer da ongizatea? Maila ekonomiko duin batean bizitzea bakarrik? Ongizatea aipatzen duten batzuek eta besteek ez diote erran-nahi bera ematen hitzari. Ongizatea da ingurumenari hainbeste kalte egiten dioten azpiegitura handien erdian bizitzea? Hainbeste autobide, hainbeste hondakin, kalitate txarreko janaria, laneko baldintza estresagarriak… Bizi-maila ekologikoagoa duen herri bat izanen genuke, estatu bagina? Horretan ere, aski da ikustea urtez urte zein indar politiko nagusitzen den hauteskundeetan, eta zein den haren politika.\nPosted in Enbata, Euskaldunak, Lurraldetasuna\nTags: identitatea ongizatea Podemos\nNork ahal du?\nEdozein bidetatik sartzen dira mahai bateko solasera. Baina ez bakarrik Espainian eta Euskal Herrian. Europako Batasuneko erakundeetako agintariak kezkaturik daude. Syrizarekin daukate lehen kezka: zer gertatuko ote da Grezian, ezker erradikalak irabazten baditu urtarrilaren 25eko hauteskundeak? Eta Syrizaren pare jarri dute Podemos. Europa iparraldea eskuin muturrak ikaratzen duen bezala, ezkerretik dator haize berria Europa hegoaldean. Jendeak aldaketa nahi bide du, betiko alderdi politikoek sinesgarritasuna galdu bide dute. Alderdi sozialistek zentrorantz egin duten bideak azal dezake, hein handi batez, bilakaera hori.\nBaina Podemos-i ez zaio begi berekin begiratzen Bruselatik edo Euskal Herritik. Eta Euskal Herritik ere denek ez diote begi berekin so egiten. Hasteko, hainbat galdera daude airean: Podemos (Ahal Dugu) izan ote daiteke ezker abertzalearen aliatu bat? Zein izanen da Podemos-en jarrera Euskal Herriari begira? Batzuek itxaropenari atea zabalik utzi nahi diote; beste batzuek gogoan dituzte lehen ere Paristik eta Madrildik etorri izan diren aldaketa haizeen esperantza zapuztuak.\nEuskal Herrian aspaldian ordezkaritza daukaten alderdi politikoak bezala, Podemos (Ahal Dugu) ere Espainiako alderdia da, alderdi nazionala, egunkari batzuek dakarten bezala. Ez da egia UMP, PS, Modem, PP, PSE eta PSN euskal alderdiak direla: batzuk frantses alderdiak dira eta besteak espainolak; Euskal Herrian adar bat daukate, Euskal Herria Frantziaren edo Espainiaren menpeko lurraldea izatea nahi dutelako. Podemos-ek ez luke euskal adarrik sortuko, pentsatzen balu Euskal Herria ez dela Espainiaren parte.\nJendeak aldaketa nahi duela nabari da; baina ez Espainian bakarrik. Eta Euskal Herrian ere, litekeena da. Baina Euskal Herriko politika eta alderdien mapa ez dira Espainiako berak. Eta zergatik behar da Podemos bat, aldaketarako? Euskal politikagintza anitz aldatu da azken lau urteetan. Bipartidismoaz aspertu da jendea Espainian, itxura guztien arabera; mugimendu abertzalean, multipartidismoak eta zatiketak nekatzen zuen jendea.\nPodemos-ek PSE, PP eta UPN ahulduko omen ditu, gehienbat; baina baita EH Bildu ere. Batzuek ez dute sinesten boz anitz kenduko dionik ezker abertzaleari. Baina gazteen artean Podemos-ek tira handia dauka. Asmatu du komunikazioan, sare sozialetan, telebistan. Eta abertzaleen artean ere ikaragarriko presentzia daukate Barcenas, Gurtell, Ana Mato eta Espainiako gai orok, eta horrekin batera Podemos-ek.\nEspainiaren ahuleziek eta irudi barregarriek emango omen diote indarra euskal independentismoari. Euskal Herriko Twitter erabiltzaileen jarioan toki handia dauka Espainiak, nahiz eta hartaz trufatzeko izan. Eta trufa horren sortzaileak dira espainiarrak berak ere, hain segur Podemos-en alde bozkatuko dutenak. Espainian, beste tokietan bezala, jende interesgarria ere badago. Baina Espainiakoak izanik, horien helburua izanen da Espainia hobe bat egitea, ez Espainia desegitea edo Espainiatik ateratzea (nora joanen dira PPren ustelkeria kasuez ahalke diren madrildarrak?). Ororen buru, Espainiari egiten zaizkion trufen fruituak biltzen dituztenak estatuen menpekotasuna iraunarazten dutenak dira.\nBestalde, estatuei hainbeste begiratzeak eragiten du Bidasoaren alde bateko eta besteko euskaldunek erreferentzia desberdinak izatea eta, ondorioz, elkar ulertzeko zailtasunak agertzea. Bi estatu desberdinekiko loturaren isla da, adibidez, Charlie Hebdo-ko sarraskiak mota ezberdineko emozioa eragin izana batean edo bestean.\nPosted in Berria, Euskal Herria, Euskaldunak, Politika\nTags: Espainia identitatea Podemos


Leitzako eta Goizuetako udalak ‘tontorrean’ mailara heldu dira, euskara hutsean aritzeko egindako lanaren ondotik - Erran.eus\nBi herrietako alkate, euskara zinegotzi eta teknikariek agerraldia egin zuten urtarrilaren 31n Leitzan, UEMAren sailkapenean maila gorenera heldu direla nabarmentzeko eta emandako pausoak azaltzeko Udal baten euskararen erabileraren egoera aztertzeko, udalaren sail guztiak hartzen ditu kontuan UEMAk, eta alorrez alorreko adierazleak jaso ohi ditu, galdetegi bidez. Jasotako erantzunen arabera behin diagnostikoa osatuta, UEMAk bere baitan hartzen dituen udalak lau multzotan sailkatuta ditu, euskararen erabileraren mailari dagokionez. Leitzako eta Goizuetako udalak Gorabidean mailan zeuden, baina azken hilabeteotan egindako lanaren eta hartutako konpromisoen ondotik, Tontorrean mailara igotzea lortu dute, maila gorenera. Egindako lana azaltzeko eta aurrerantzean herritarrek sumatuko dituzten aldaketen berri emateko, hedabideen aurrean agerraldia egin zuten urtarrilaren 31n Leitzan.\nBertan izan ziren Mikel Zabaleta (Leitzako alkatea), Unai Loiarte (Goizuetako alkatea), Onintza Bengoetxea (Leitzako euskara zinegotzia), Zuriñe Lujanbio (Goizuetako euskara zinegotzia), Kristina Urrutia (Nafarroako Iparraldeko Mankomunitateko euskara teknikaria) eta Miren Etxenike (UEMAko euskara teknikaria). Leitzako Udalaren izenean Mikel Zabaleta alkateak nabarmendu zuenez, «Leitza herri euskalduna da, eta herritarrak ordezkatzen dituen Udalak horren isla izan behar du». Zabaletaren hitzetan, «horregatik, urte askotan lan handia egin da hainbat esparrutan, Udaletik eskaintzen diren zerbitzuak euskaraz eman ahal izateko. Oraingo Udal taldeak lan horren emaitza jaso eta aurrera jarraitzea erabaki zuen, besteak beste, Hirigintza zerbitzua euskaratuz. Udalek dauzkagun eskumenen artean, Hirigintza zerbitzua garrantzitsuenetarikoa da. Zerbitzu hori euskaratzeak, UEMAren sailkapenaren arabera tontorrera eraman gaitu. Albiste pozgarria dela iruditzen zaigu, izan ere, honek esan nahi du Leitzako Udalak hemendik aurrera herritarrei eskaintzen dizkien zerbitzu guztiak euskaraz eman ahal izango dizkiela».\nAutodefentsa feminista tailerra antolatu dute Leitzan ekainaren 16 eta 17an\n300 lagunek babesa eman diote ekainaren 18ko herri galdeketari Leitzan\nEkainaren 18ko galderaren aurkezpena Leitzan\nNortasun Agiria berritzeko aukera izanen da Leitzan\nGoizuetako Txinoko fiestak giro ederrean joan dira aurten ere\nGoizuetako Txinoko festak 2017\nZarauzko Primo txakolindegira irteera antolatu du Goizuetako Umore Onak\nUdan Leitzako igerilekuan lan egiteko hiru pertsona kontratatuko dituzte\nHaurren transexualitateari buruzko hitzaldiak eskainiko dituzte Leitzan eta Goizuetan\nEkitaldien bildumaren aurkezpena egin dute Goizuetan\nFamilien Txokoa martxan da Leitzako Itzaire haurreskolan\nLeitzako eragile desberdinak bilduko ditu Ateka Asteak martxoaren 22tik 30era\nLeitzako Udalaren 2017ko aurrekontuak Leitzako Udala\nErantzun bikaina izan du etxebizitzari buruzko inkestak Goizuetan


PERTSONEK BEREN ETXEETAN ATSEDEN HARTZEKO ESKUBIDEA DUTE, COVID-19AREN KRISIAK ERAGINDAKO ITXIALDIAN - ARARTEKO\nPERTSONEK BEREN ETXEETAN ATSEDEN HARTZEKO ESKUBIDEA DUTE, COVID-19AREN KRISIAK ERAGINDAKO ITXIALDIAN\nArartekoak hainbat kexa bideratu ditu pertsonak batzuk beren etxeetan pairatzen ari diren zarata-eragozpenengatik, COVID-19ak eragindako alarma egoeran bizi dugun itxialdian.\nKexak egiteko arrazoi nagusia hauxe da: beste bizilagun batzuk berriztatze-lanak egiten ari dira beren etxeetan, beren kabuz edo profesionalen eskutik. Gainera, Arartekoak jakin duenez, aldizka gatazkak piztu dira bizilagun batzuek musika-ekipoak edo beste tresna batzuk erabiltzen dituztelako eta eragozpenak sortzen dizkietelako atseden hartu edo etxe barruan beren bizitza bateragarri egin nahi duten beste bizilagun batzuei.\nAlarma egoera adieraztearen ondorioz, joan-etorriak mugatzea erabaki daiteke, edo pertsonak eta ibilgailuak ordu eta leku jakin batzuetan egotea, edo horiei zenbait baldintza betearaztea. Hala ere, muga horiek ez diote eragin behar oinarrizko beste eskubide batzuk baliatzeari, esate baterako, bizilekuaren bortxaezintasunerako eskubidea eta norberaren eta familiaren intimitaterako eskubidea, Espainiako Konstituzioan jasotakoa. Eskubide horrek bizilekuaren bortxaezintasunean egindako intromisiotzat jotzen ditu hots-kutsadurazko inmisioak, baldin eta etxe barrura iristen badira eta eragozpenak sortzen badituzte, pertsonen bizi-kalitatean eragin dezaketenak eta haien nortasuna aske garatzea galarazi edo zaildu dezaketenak.\nZertzelada hori bereziki garrantzitsua da une honetan. Itxialdia dela eta, pertsonek beren etxeetan egon behar dute ia egun osoan, askotan eskolako, laneko jarduerak egin behar dituzte edo, areago, isolatuta egon behar dute, osasun arrazoiengatik. Horregatik, gogorarazi behar da herritarrak eraginkortasunez babestuko dituztela bermatu behar dela, indarreko legeriak onartzen dituen gehienezko mugak gainditzen dituzten zarata-iturrien kontra (Zaratari buruzko 37/2003 Legea, azaroaren 17koa).\nLege horrek hots-kutsadura bere aplikaziotik kanpo uzten du, etxeko jarduerek edo bizilagun-harremanek sortutakoa baldin bada. Alabaina, kanpoan uzte hori arrazoizkotasun irizpidea erabiliz ezartzen da, betiere etxeko emisio-foku horiek herriko erabilerekin bat datozen muga onargarriak gainditzen ez badituzte.\nBeraz, bizilagun batek sor dezakeen gehiegizko zarata bideratzeko bide nagusia bizikidetza normal eta baketsurako arau oinarrizkoak ezartzea da (Jabetza Horizontalari buruzko Legean araututakoak).\nBizilagunen arteko bizikidetza-printzipio horiek nahikoak ez direnean sortzen da arazoa.\nHalakoetan, udal administrazioek esku hartzeko nolabaiteko eremua dute. Udalek, Udaltzaingoaren bitartez, zarata-araudia zenbateraino betetzen den ikuska dezakete, eta zarata-emisioek herritarren bizikidetza bermatzeko eska litezkeen parametroak gainditzen ote dituzten ebaluatu. Parametro horiek gainditzea arau-hauste administratiboa izan daiteke, udal ordenantzetan berariaz adierazita baldin badago.\nGainera, edonork udalari hirigintza arloko informazioa eska diezaioke, zarata sortzen den etxebizitzarako eman diren lan-baimenen gainean. Halakoetan, udalak begiratu beharko du ea lan horrek hirigintza-baimenik baduen eta ea baimendu bezala gauzatzen ari den.\nEra berean, adierazi behar da apirilaren 12ko SND/340/2020 Aginduak bertan behera utzi dituela eraikin batzuetako lanak, jarduera horrekin zerikusirik ez duten pertsonei COVID-19a kutsatzeko arriskua dagoen kasuetan.\nLaburbilduz, Arartekoak gogorarazten du bizilekuaren bortxaezintasunerako eskubideak berekin dakarrela pertsonek beren etxeetan hots-kutsadurazko inmisiorik ez jasateko bermea, baldin eta inmisio horiek eragozpen larriak sor baditzakete eta beraien bizi-kalitatean eta atseden hartzeko eskubidean eragin badezakete. Eskubide hori bereziki garrantzitsua da alarma egoerako eta biztanleen itxialdiko une berezi honetan.\nVitoria-Gasteiz, 2020ko apirilaren 15a


bidezko merkataritza archivos - Consumo responsable - Zentzuz\nBidezko Merkataritzako produktuen fakturazioa % 53 ere igo da 2018an Espainiako estatu guztian, 77’8 milioi eurora iritsita. Bidezko Merkataritzako Estatuko Koordinakundeak eman du datua, “Bidezko merkataritza Espainian, 2018” txostenean. Hazkunde horren arrazoitzat eman du Fairtrade ziurtagiria duten hainbat enpresaren produktuak sartu izana. Supermerkatuak dira bidezko merkataritza kontsumitzen den gune nagusiak, eta salmenten % 66’5 eragiten […]\nDena prest Bidezko Merkataritzaren Eguna ospatzeko Gasteizen\n“Haritik egin tira” da datorren larunbata, maiatzaren 9an ospatuko den Bidezko Merkataritzaren Mundu Egunaren leloa. Jardunaldian, ehungintzako gaien ekoizpenaren atzean ezkutatzen diren bidegabekeriak salatuko dira. Ehungintza oso sektore indartsua da ekonomikoki, Espainian bakarrik, pertsona bakoitzak 437 euro gastatzen ditu arropetan urtero, eta modu argian erakusten du globalizazioak dituen ondorio negatiboak. Sektore honetan gainera, Giza Eskubide […]\nBIDEZKO MERKATARITZAREN PITXOEN IBILBIDEA, DATORREN MAIATZAREN 9AN GASTEIZEN\nBidezko merkataritza kosmetika taillerra\nBIDEZKOTASUN-ZAPOREKO SUKALDARITZA… Sukaldaritza-lantegia Laudion\nBadakizu zer den bidezko merkataritza? Zer produktu eskaintzen dituen? Badakizu zer onura dakartzan? Galdera horien eta beste askoren erantzuna jakiteko, BIDEZKO-ZAPOREKO SUKALDARITZA lantegian parte hartzera gonbidatzen zaitugu; hain zuzen, medicusmundi arabak eta Laudioko Ipar-Hegoalde taldeak sukaldaritza-lantegi hori antolatu dugu otsailerako. Ikastaroa hiruna orduko hiru saiotan egingo da, otsailaren 8an eta 15ean eta martxoaren 1ean, […]\nMaiatzaren 11n Bidezko Merkataritzaren Mundu Eguna ospatzen dugu. Egun horretan, ozen eta argi esaten dugu, bidezko merkataritzako milioi eta erdi langilerekin zein 50 herrialdetako baino gehiagotako milioika pertsonarekin batera, badaudela ekonomia egiteko bestelako modu batzuk eta merkataritza-harremanak ezartzeko beste modu bat. Bidezko merkataritza 1960ko hamarkadan sortu zen ekonomiako harremanetan bidezkotasuna erreklamatzeko ikuspegiarekin, laguntza eskatu beharrean. […]


Haurdunaldi erreportaiak Donostia eta Gipuzkoan\nHaurdunaldi argazkiak Donostian\nHaurdunaldia oso une berezi a da, horregatik momentu horren oroigarri grafiko bat nahi izatea normala da. Emakume bakoitzak bere pertsonalitatearekin bat egiten duen erreportaia izatea da nire nahia. Zure ideia entzun ondoren nire proposamena zein dan azalduko dizut eta hortik aurrera, buruan duzun ideia hori gauzatzeko, bien artean dana lotuko dugu.\nErreportaiak kanpoan egiten ditut, zure gustokoa edo berezia dan lekuren batean. Beste aukera bat zuen etxean egitea da. Donostia, Oiartzun, Hondarribia… leku askotan egin ditugu, baserrian, hondartzan, parkean… eroso eta lasai sentitzen zareten edozein lekutan.


Centro Comercial Niessen - Errenteria Film Laburren 21. edizioa\nFriday, 11 de November de 2016 Categoría\n34 dira lehiaketa fasera iritsi direnak eta jokoan dauden 10 sarietako bat eskuratzeko aukera izango dutenak, beraz.\nHauek, eta Atlantikaldiaren baitan antolatutako “3, 2, 1... Atlantikaldian grabatzen” bideo espres lehiaketara aurkeztutako lanak ere, hilaren 10, 11 eta 12an proiektatuko dituzte Niessen zinemetan, 19:00etan.\nSari banaketa ekitaldia, berriz, Niessen Kulturguneko auditorioan izango da, igandean, hilak 13, 18:00etan. Irabazle suertatu diren lanak ikusteko aukera izango dute bertaratzen direnek eta ondoren, luncha izango da.\nProiekzioetarako sarrera eta baita sari banaketarakoa ere doakoa da eta hiritar guztiei irekia.\nJaialdiarekin batera, Quequé aktore ezagunaren “Malditas canciones” bakarrizketa saioa izango da Niessen Kulturgunean, larunbatean, 22:30etan. Sarrerak salgai dira dagoeneko, 10 eurotan, honako deskontuekin:\n%20 Kultura Kreaktiboa txartelarekin.\n%10 Gazte txartela eta langabezi txartela dutenak, 65 urtetik gorakoak eta familia ugaria direnak, Euskal Aktoreen Batasunako kideak; Euskal Herriko Dantza Profesionalen Elkarteko kideak, Gipuzkoako Dantza Profesionalen Elkarteko Kideak eta Euskadiko Musikari Elkartua-ko kideak, Udal Antzerki Tailerreko ikasle eta irakasleak, eta Errenteria Musikaleko ikasle eta irakasleak.\nSarreren salmenta: Niessengo harrera bulegoan honako ordutegian,\nAstelehena 17:00 - 20:00\nAsteartetik ostiralera 10:00 - 13:00 eta 17:00 - 20:00\nLarunbata 10:00 - 13:00\nIkuskizun egunean, leihatilan ordubete lehenago.


topic_facet:"Mekanizazioa (Heziketa Zikloa). Erdi maila" topic_facet:"Lanbide Heziketa" topic_facet:"Sistema automatizatuak (Modulua)" author_facet:"Atela, Aintzane" author_facet:"Elhuyar Hizkuntza Zerbitzuak" author_facet:"FESTO Pneumatik S.A.V."\nProposatutako gaia: Mekanizazioa (Heziketa Zikloa). Erdi maila Proposatutako gaia: Lanbide Heziketa Proposatutako gaia: Sistema automatizatuak (Modulua) Egilea: Atela, Aintzane Egilea: Elhuyar Hizkuntza Zerbitzuak Egilea: FESTO Pneumatik S.A.V.\n1 Automatismo Elektrikoak, Pneumatikoak eta Hidraulikoak (Modulua) 1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Instalazioa eta mantenimendua (Lanbide Arloa) Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) Sistema automatizatuak (Modulua) 1 Sistema elektrikoak, pneumatikoak eta hidraulikoak (Modulua) 1 Sistema mekatronikoen irudikapen grafikoa (Modulua) Guztiak ikusi ... gutxiago ...


"Neighbor taldearekin, basoan sartu naiz, jakin gabe, eta ez dakit ondo nondik aterako naizen"\nKontzertu batean berez atera zitzaion irrintzi bati esker ezagutu nuen Maite Larburu, Asier Altunaren Zela Trovke (2013) film laburrean. Neighborren zuzeneko dibertigarriak eta soinu liluragarria etorri ziren gero. Bigarren diskoa kaleratu berri duten honetan, gehiago ezagutu nahi izan dut Larburu bera eta antzinako musika, musikari freelancearen baldintzak; hangoa eta hemengoa, atzerria eta itzulera.\nMaite Larburu (1979, Hernani)\nBiolina ikasi zuen Donostiako kontserbatorioan, eta Amsterdamen jarraitu ikasketekin: bachelor gradua eta masterra egin zituen han. Hantxe hasi zen, baita ere, antzinako musika ezagutzen, eta horretan dabil lanean ikasketak amaituz geroztik, Holand Baroque taldean, besteak beste. Orain hiruzpalau urte Neighbor taldea sortu zuen Josh Cheathamekin batera, eta bi disko argitaratu dituzte: Ura patrikan (2013) eta Hau (2016), biak ere Gaztelupeko Hotsak etxean. Besteak beste, herri musika eta jazza nahasten dituzte.\nAntzinako musika ikastera joan zinen Amsterdamera.\nAmsterdamen bizi izan naiz 14 urtez, etenik gabe; azken urte eta erdian, berriz, Hernanin bizi izan naiz, lana daukadanean hara bidaiatuz, proiektuka egiten baitut lan, eta akaso proiektu batek iraun ditzake bi aste edo hilabete.\nZergatik itzuli zara?\nKomunitate moduko batean bizi izan nintzen urte askoan. Herbehereak guztian daude halako Woongroep-ak (bizi taldeak), eta hala esaten zaie komuna ez deitzeagatik, komuna esanez gero jendeak sexu librea eta ez dakit zer irudikatzen baitu. 14 urteren ostean alde egin behar izan genuen handik eta etxea aurkitzea oso zaila da Amsterdamen. Gainera, luxuzko etxe batean bizi izan bazara (alokairu sozial merkea, sekulako espazioa, lorategia, sotoa…), bada ia ezinezkoa da horrelako beste zerbait aurkitzea zure bizi estiloa aldatu gabe. Amonak pisu bat utzi zuen hemen eta, orduan, pentsatu nuen hona etorriko nintzela zer egin pentsatu bitartean... Eta oraindik horretan nabil.\nNola funtzionatzen dute Woongroep ek?\nHerbehereetan, okupatzea legala izan da duela lauzpabost urte arte. Jendeak gobernuaren etxe asko okupatu zituen, hutsik zeuden-eta (gure etxea, adibidez, polizia-geltokia izana zen). Orain, okupatuz gero, kanpora bidaltzen zaituzte, baina 80ko hamarkadan ez zen hala. Gure etxearen kasuan, emakume-talde batek sustatu zuen, lehenbiziko Woongroep feministetako batizan zen, eta azkenean akordio bat lortu zuten Udalarekin: guk ordainduko dizuegu alokairua, gu etxe honetan bizi ahal izateko, baina gu gara etxe honetako taldea, eta guk aukeratuko dugu nor etorri eta nor joan. Etxe horrek etxebizitza sozializatzen jarraitu behar du, alegia, bizimodua konpartitu behar da, familia moduko bat sortu.\n“Musika klasiko normalaren barruan antzinako musikariak hippytzat hartzen dituzte”\nNola iritsi zinen hara?\nBeste Woongroep horretan bi lagun neuzkan eta esan zidaten beheko andreak alde egin behar zuela eta haren ordez etortzekoa zena ez zela hiru hilabete geroagora arte sartuko. Azkenean hark ez etortzea erabaki zuen, denek onartu ninduten, eta han geratu nintzen.\nNi iritsi nintzenean Woongroeparen ideia pixka bat galduta zegoen. Lehenengo bi pisuetan jende helduagoa bizi zen, okupazioaren garaikoa, eta goiko pisuan, berriz, hiru musikari. Taldea pixka bat apurtuta zegoen. Nik ez neukan halako idealik ezta ezer, musika ikastera joana nintzen; han sartu eta flipatuta geratu nintzen. Ni sartu nintzen garaian jende berri asko etorri zen eta orduantxe hasi ginen pixka bat ikasten, goikoa eta behekoa nahasten...\nAise erabaki al zenuen atzerrira joatea?\nBanekien atzerrira joan nahi nuela musika ikastera. Donostiako kontserbatorioko esperientzia ez zen oso ona izan, eta banekien Alemanian-eta bazegoela musika klasikoaren tradizio oso handi bat.\nZer-nolako esperientzia izan zenuen bada Donostiako kontserbatorioan?\nNire sentipena zen inbutu batetik sartzen zizutela musika eta zugandik ateratzen zen horrek ez zeukala tokirik. Askori gertatu zaio hori kontserbatoriotan, ez bakarrik hemen; halakoxea da akademizismoa. Askok utzi egiten zuten, baina ni txintxoa nintzenez, bada jarraitu egin nuen.\nHemen, musikari begiratzeko bizpahiru modu zeuden, eta han, berriz, 57,5 bide musika egiteko, ikusteko eta ulertzeko; niretzat deskubrimendu handia izan zen. Irakasle oso ona izan nuen, gainera: jakin zuen sumatzen zer atera zitekeennigandik. Hura saiatu zen ni antzinako musikarantz bideratzen, nahiz eta, hasieran, nik nahi ez izan.\nArgazkia: Mikel P. Ansa.\nPentsatzen nuelako nire inguruan ikusiak nituen beste musikariak bezalakoaizango nintzela. Bukatuko nituen ikasketak, gero egingo nituen oposaketak kontserbatorio batean edo orkestra sinfoniko batean sartzeko, eta hori izango zen nire bizitza: orkestra berean, egunero, 10etatik ez dakit zer ordutara, betiko, behin lanpostua lortuta. Lanpostu horiek ondo ordainduta daude, eta ondoren zerrendan datozen gauza guztiak egin ditzakezu: etxea erosi, ezkondu... Neronek ez nekien akaso ez nuela horretarako balio, baina irakasleak igarri zuen.\nEta, beraz, ez zenuen bide hori hartu.\nEz, azkenean ez. Azkenean antzinako musikak txunditu ninduen eta ikasketak bukatu nituenean ez zitzaidan burutik pasa ere egin orkestretan sartzeko entzunaldiak egitea, deika hasi baitzitzaizkidan antzinako musikako taldeetatik, handik eta hemendik.\nHasierako erreparo hori, zer dela-eta?\nMusika klasiko normalaren barruan antzinako musikariak dira txarrenak, edo ez dute hain ondo jotzen, hippytzat hartzen dituzte. Antzinako musikaren iraultza 70eko hamarkadan hasi zen eta horretan ibili ziren musikarietako asko ez ziren guztiz egokitzen musika klasikoaren mundu arruntera. Apur bat eroa izan behar da museo batean ikusi duzun XVIII. mendeko oboe bati buruz galdezka hasteko, giltzak beharrean zuloak dauzkala-eta, norbaiti eskatzeko kopia bat egin dezan, eta abar. Estereotipoak dira, jakina: antzinako musikari denak ez dira hippyak, jende asko dago ezkonduta... Baina, kanpotik, hori zen itxura. Batez ere niretzat, hemendik etorrita.\nZer alde dago musika klasikoaren eta antzinako musikaren artean?\nIraultza frantsesak haustura handi bat ekarri zuen musikaren historian. Artean, orokorrean, klasikoetara itzuli ziren 1789aren ondoren, eta musikan ere hori egin nahi zuten, baina ez zegoen Greziako eta Erromako musikarenaztarna handirik. Orduan, konpositoreek erabaki zuten beraiek sortuko zutela klasizismoa. Orduantxe sortu ziren musika-aretoak eta orduan bihurtu zen konpositorea oso figura handi bat, enperadoreen pareko soin eta guzti. Garai horretakoak dira orkestra, kontserbatorioa, argitaletxeak...\nHorren aurretik oso bestelako gauza zen musikaria izatea. Musikari ertain guztiek zekiten unean inprobisatzen. Tresna bat baino gehiago jotzen zuten denek, eta musika idazten. Gero, bat-batean, hori hautsi zen eta gero eta gehiago espezializatzen hasi ginen: orain, biolinista bazara, hori bakarrik zara, eta partitura irakurtzen ikasten duzu.\nZure bidera itzulita, freelance moduan diharduzu, ezta?\nAntzinako musikaren zirkuitua ez da klasikoa bezalakoa. Prekarioagoa da, esan dezagun ez daukazula lanposturik.Norbaitek ezagutzen zaitu, deitzen dizute jotzeko eta, zure lana ondo egiten baduzu, berriz deituko dizute. Orain, talde batzuetako kide ere banaiz, eta talde batzuetan gehiago jotzen dut beste batzuetan baino.\nZer-nolako baldintzak dauzkazu?\nHerbehereetan naiz autonomo, eta ez dakit babestuta ote gauden, baina autonomoa izateagatik ez dut ordaintzen. Zuk egiten dituzu zure fakturak, ordaintzen dituzu zure zergak, baina autonomoa izatea bera doakoa da. Herbehereak asko aldatu da, oso soziala izan da eta orain gero eta gutxiago, baina, teorian, han pozik daude norberak bere enpresa sortzen baldin badu, hori ona da herrialdearentzat, bertakoa delako. Frantzian, berriz, aldizkakotasuna deitutako zerbait daukate, eta, musikari librea baldin bazara eta kontzertu kopuru minimo bat egiten baduzu, soldatatxo bat ematen dizute hilero. Espainian, ordea… Garai batean asko jotzen nuen Zaragozako talde batekin, Al aire español, eta musikari asko penintsulakoak ziren, baina, noski, irakasleak ziren gehienak. Zaila zitzaien bi lanak uztartzea, baimenak-eta eskatu behar izaten zituzten, baina bestela horretatik bakarrik bizitzea ez da posible.\nZure musika-ibilbide profesionalaz aritu gara orain arte, baina bazabiltza bestelako musika-proiektu batean ere. Nola sortu zen Neighbor?\nKantua beti gustatu izan zait. Gainera, uste dut jotzea baino lehenago zegoela kantatzea. Saiatu nintzen horrekin zerbait egiten, Donostiako Jazzle akademian ibili nintzen, Amsterdamen ere sartu-irten bat egin nuen jazz-sailean…Baina ez nuen ahotsarekin pasa nahi biolinarekin bizitako akademizismoa, ez nuen modu batera kantatzen ikasi nahi. Gero, ekialdeko musikari batzuk ezagutu nituen, tartean, Eslovakiako Miloš Valent. Beren modura egiten dute musika, tresna ateratzen dute tabernan eta jotzen eta kantuan hasten dira; halaxe bizi dute. Inbidia handia eman zidan horrek. Hala ere, ez zen halako gauza kontziente bat izan. Josh [Cheatham] ezagutu nuen eta brometan esaten genuen musika-talde bat egingo genuela eta joko genuela nahi moduan, ez esaten diguten moduan.\nOrduan, lanaren eta Neighborren arteko aldea litzateke bata markatua dagoela eta bestea askea dela?\nIdeala hori litzateke. Gero errealitatea da bestearen aztarna daukazula jada, eta belarria modu batera eginda. Nolabait ere, nahastuta dago dena.\n2013an atera zenuten lehen diskoa, eta harrera beroa jaso. Zer moduzko esperientzia izan zen lehenengoz jendaurrean kantatzea zeure abestiak?\nIkusi nuenean jendeak kantak zekizkiela, flipatu egin nuen. Gogoratzen naiz behin kontzertu batean ikusi nuela neska bat kanta zehatz batekin negarrez, sufritzen bezala, eta neroni ere hunkitu egin nintzen, eta, ufa, distantzia pixka bat hartu behar nuela sentitu nuen. Sinetsi nahi dut, behin kanta aterata, jada ez dela nirea, entzuten duenarena baizik, eta entzuten duenak kantarekin daukan harremana berea dela, ez nirea.\nKuriosoa da, zeren niri, zuen kontzertuetara joanda, iruditzen zait jendea asko dibertitzen dela, beti dago halako giro alai bat…\nOholtza gainean biolina jotzen ari naizenean, masan egon ohi naiz; beste batek dauka gidaritza eta nik jarraitu egiten diot. Neighborrekin, berriz… Igual sekulako arriskua da: eman pertsona bati mikrofonoa, eta ez da isilduko. Nire buruaz barre egiteko aritzen naiz hala. Klasikoan serioa da dena, konpositorearen musikak ez dakit nora eramaten zaitu eta halako eta bestelako sinbologiak dauzka. Eta zer esan behar dut nik neure kantez? Ez dago-eta ezer esateko. Orduan, zer? Bada, barre egin. Oso serio hartu ohi ditut gauzak eta horrekin hautsi nahi nuen.\nIrailean kaleratu eta aurkeztu duzue bigarren diskoa, Hau. Nola etorri da?\nAsko pentsatu gabe. Jotzen genuen eta jendeak galdetzen zigun: hurrengoa noiz? Nik pentsatu nuen: biltzen baditut beste hainbeste kanta, bada egingo dugu, eta ez baditut biltzen, bada ez. Hau kanta sortu zen lehenengo. Jolas baten modukoa zen, normalean bis bezala jotzen genuen. Hau hitza errepikatzen nuen, harmonia ezberdinekin, entzuleari galdetzeko ea ezberdintasunak nabaritzen zituen, edo esateko oraina hau dela, eta hau ere bai, eta hau… Gero, segitu dut kantak egiten. Hasi nintzen beste tresna batzuk jotzen, zuzenekoetan aukera gehiago edukitzeko, eta hortik sortu dira kantak, eta ahotsetik ere, noski. Baso batean sartu naiz, jakin gabe sartuko nintzela, eta hortxe nabil, ez dakidala oso ondo nondik atera…\nBigarren diskoa erabakigarritzat jo ohi da. Ez duzu presiorik sentitu?\nNeure burua da niretzat presiorik handiena. Niri gustatuko litzaizkidakeen kantak egiten ditut. Besteek beren iritzia ematen dute, jakina, baina saiatzen naiz belarri batetik sar dadin, eta bestetik atera. Zerbaitek oihartzuna egiten badu barruan, saiatzen naiz kontuan hartzen.\nEta zure buruari egindako presioak eskatu al dizu lehenengo diskotik bigarrenera zerbait aldatzeko, zerbaitetan sakontzeko?\nIkasten ari naiz eta iruditzen zait oso koadrikulatua naizela. Halakoak dira Ura patrikaneko kanta asko: neurri batdaukate, simetria bat, hainbeste bertso… Horrekin apurtu nahi nuen hurrengo kantetan, hain zorrotza ez izan, ikusi ea gauzak beste modu batera musikatu ote zitezkeen, beste batzuek lortzen baitute, eta neuk ere egin nahi nuen. Akaso, horren adibide nabarmenena da Invisible threads abestia. Nahita erabaki nuen kanta asimetriko bat sortzea, kanta herren bat.\nDisko batetik bestera zenbait gauza aldatu ditut, nire gaitasuna neurtzeko batez ere.\nKanal hauetan artxibatua: Musika | Okupazioa


Artea - Print Peppermint\nDiseinu Bloga / Art\nArtisten bisita-txartelentzako ideia sortzaileak\nSormen eremuan zaudenean, inguruko jendeak bereizgarriagoa eta bereziagoa izatea espero du. Beraz, artista txartel arruntak eta originalak ez badituzu, ezin izango duzu jendea zure talentuaz konbentzitu. Gogoratu, artista gehiegi daudela laukizuzen zuri arrunt eta erakargarriak dituztenak ... Irakurri gehiago\nArt / Bisita-txartelen ideiak eta inspirazioa / Freelance\nShooting in the Rain: Argazkiak eurian ateratzeko aholku nagusiak\nEuripean ateratako argazkiek oso erromantiko eta arte itxura izan dezakete. Irakurri euriarekin tiro egiteko aholku nagusiak ezagutzeko. Jakin behar duzun guztia azaldu dugu! Zu bezalako argazkilariek izugarri beldurtzen dute beren kamera bustitzea. Urak elektronika garestiak suntsitzen ditu, eta behar duzun azken gauza zure itxura da ... Irakurri gehiago\nArt / Argazkia\nBegira Zer egin nuen !: Zure argazkia erakusteko aholku nagusiak\nNola bistaratu argazkiak zure etxean Argazkiak zure etxean erakutsi nahi al dituzu? Irakurri profesionalen moduko argazkiak nola erakutsi jakiteko. Harro zaude zure argazkiez. Familiako argazkietatik hasi eta artelanetara arte, lan handia egin duzu zuretzat zerbait esanahia duten gaiak argazkiatzen. Baina inork badirudi ... Irakurri gehiago


Baratze Parkea - Kutxa Fundazioa\nNoiz sortua: 14 Urtarrila 2016\nKutxa Ekogunean elikadura eta ohitura osasuntsuak sustatzearen aldeko apustua egiten dugu eta horretarako Baratze Parkea Sarea egitasmoa jarri dugu martxan Gipuzkoako hainbat udalerritan, Udalekin elkarlanean.\nBaratze Parkeak norberaren barazkiak era ekologikoan ekoizteko aukera eskaintzen du. Aisialdi aktiborako topaguneak dira, giza talde ezberdinen arteko elkarbizitza eta harremana bultzatzen duten gune berdeak. Bertan belaunaldi ezberdinen arteko trukea emateko aukera dago, txiki zein helduen artean, naturarekiko errespetua sustatuz.\nUrtetik urtera Sarea zabaltzen doan neurrian, Sareko partaideek eskura dituzten zerbitzuak ere zabaltzen eta sendotzen doaz: baratzeen jarraipen orokorra, baratzezaintza ekologikoaren inguruko ikastaroak, ekokontseiluak, tailer praktikoak, baratzetan ekitaldiak, baratzekideentzako aholkularitza tekniko zuzena, lurren emankortasuna mantentzeko laguntza eta materialak, webgunea, kartara zerbitzuak, Ekoguneko Baratze Eskola erabiltzeko aukera, e.a.\nAbian jarri zenetik, Gipuzkoako hainbat udalerrik Baratze Parkea martxan dute dagoeneko: Lezo, Usurbil, Errenteria, Tolosa, Hernani, Alegia, Zegama, Azpeitia, Anoeta, Elgeta, Azkoitia eta Donostiako Kutxa Ekoguneko Baratze Parkea, egoitza nagusia.


4 "Sozializatzeko" hobeto aholkuak | Martech Zone\nAstelehena, urtarrilaren 9, 2012 Igandea, urria 4, 2015 Hanna Johnson\nIrakurtzen ari bazara Martech Zone, litekeena da norbaitek arreta jartzea inoiz baino garrantzitsuagoa izango dela aurten zure negozioa gizarteratzea. A Azken inkesta guk zuzendu genuen GrowBiz Media agerian utzi du enpresa txiki eta ertaineko erabakiak hartzen dituztenen% 40k sare sozialak erabiltzeko asmoa dutela 2012. urtean duela gutxi gonbidatu bat entzun nuen Business Insanity Radio Talk Show iradoki saltzaile guztiei beren enpresako gizarte kontuak ematea (Twitter, Facebook, etab.), bezeroek uneoro modu azkar, erraz eta gardena izan dezaten.\nSare sozialak erabiltzeko arau gogorrak eta azkarrak gutxi dira, badaude. Nire lana Social Media Marketer gisa Zoomerang, eta, orain SurveyMonkey, esan nahi du gauza bat edo bi ikasi ditudala funtzionatzen duenari eta, are garrantzitsuagoa dena, zer ez. Sare sozialen arrakastaren sekretua gauza berriak probatzeko, emaitzak neurtzeko eta metrikak erabiltzeko irekita egotea da zuretzat, zure markan eta zure publikoan funtzionatzen duena. Baina 4 urrats sinple dauzkat hasteko:\n1. Ez hartu. Galdetu\nJarraitzaile sozial handiak eraikitzeko sekretua zure ikusleentzako eduki interesgarria eta interesgarria eskaintzea da. Baina nola sor dezakezu eduki bikaina zure audientzia nor den ez badakizu? Galdetu! Sortu inkesta sinplea eta bidali zure jarraitzaileei, zaleei eta bezeroei. Zoomerang-ek eta SurveyMonkey-k doako txantiloiak eskaintzen dituzte pertsonalizatzeko irudiak, zure logotipoa eta enpresaren koloreak gehituz.\nGaldetu zeintzuk diren zure bezeroak, nola erabiltzen duten zure produktua edo zerbitzua eta zein pozik dauden. Zenbat eta gehiago jakin bezeroei eta nahi dutenei buruz, orduan eta hobeto emango diezu erabilgarria eta interesgarria iruditzen zaien informazioa.\n2. Sustatu, Sustatu, Sustatu\nEduki bikainak sortzea da pausorik garrantzitsuena, baina lehen urratsa baino ez da. Eduki hori sortu ondoren, ahalik eta zabalen sustatu behar duzu. Horrek esan nahi du tweeting horri buruz, zure Facebook orrian eta dagokion Linkedin taldeko orrietan argitaratzea. Gogoratu 80-20 araua, hau da, besteen edukiei% 80 erantzun behar diezula, eta zure edukia% 20 besterik ez sustatu. Arau naturala da; inork ez du egun osoan zehar bere burua sustatzeko mamia saltzen entzun nahi.\nBaina praktikan marra pixka bat lausotu dezakezu, eta alde bietatik doa. Komentatu blog bat edo zure fanaren Facebook mezuetako bat, eta garrantzitsua bada, sartu zure webgunerako esteka. Berriro tweetatu zure industriako beste batzuek esandako informazioa, lehia zuzena ez bada eta zure bezeroentzat erabilgarria izango bada. Ikusi Linkedin Erantzunak, eta norbaitek zure zerbitzuak edo produktuak konpontzen lagun dezakeen arazoren bat duenean, eskain ezazu. Egiaztatu mesedea itzultzen duzula zure bidezko kuota iruzkinduz, berriro txiokatuz eta gustatzen zaizula (% 80).\n3. Irteerako marketina Soo 2011 da\nEgun, sarrerako marketinari buruzkoa da, eta berez etorri beharko litzateke 1. eta 2. urratsak menderatuta. Zure bezeroei informazio interesgarria eta garrantzitsua eskainiz eta bide egokien bidez sustatuz gero, ez da denbora asko igaroko zure arloan aditu fidagarri gisa ezarri aurretik. Jendea zure auto konpainiaren blogera etorriko da, ez bakarrik autoa erosi nahi dutenean, jendeak 2012ko modeloei buruz zer esaten duen jakin nahi dutenean baizik. Zure webgunean denbora gehiago igarotzen hasiko dira, eta ohitzen ohitzen dira egiaztatzen aldizka argitaratzen duzula dakitenez (kolpeak, kolpeak, keinua). Zure salmentak jendea zure webgunera etortzen den denborarekin erlazionatuko dira eta hori 1. eta 2. urratsak egiten ari zarenarekin erlazionatuko da.\n4. Ez Beldurtu Ezezkoari: Izan Proaktiboa!\nHitz egiten ari naizen ETEen erabakitzaile asko beldur dira gizarte egitera joateak mota guztietako publizitate negatiboa irekiko ote duen. Lehen eskutik bizi izan dut; ia astebete igarotzen da gure Facebook orrian ez dagoen bezero koxkor bat hausten, gure produktuarekin zuzenean lotuta egon edo ez. Hori beldurgarria izan daiteke, badakit, baina gogoratu behar duzu bezeroek hartzen dituzun arriskuak eskertzen dituzula horrela jarrita, eta horregatik errespetatuko zaituzte. Egunaren amaieran, susmagarriagoak izango dira sozialki pausoa eman ez duen konpainiarekin noizean behin Twitter orrialdean bero pixka bat hartzen duenarekin. Eta pozik dagoen bezero bakoitzarentzat, 5 pozik gaude gure produktuarekin pozik daudela. Haien iruzkinak onuragarriagoak dira gure markarentzat negatiboak kaltegarriak baino.\nGogoratu iritzia garaiz eta modu positiboan tratatzea. Bezeroak agian ez du beti arrazoia izango, baina sentitzen duen frustrazioa justifikatuta dago, beraz, onartu hori eta eman egoera lagungarri gisa eman ditzaketen ekintza urratsak. Eta iritzi guztiak ez dira negatiboak izango! Norbaitek piropo bat egiten dizunean, eskerrak eman eta galdetu ea prest egongo litzatekeen bezeroaren arrakasta istorioa zurekin. Haien ahotsa (eta marka) ateratzen dute, zuk zure babes organikoa lortzen duzu eta denek irabazten dute.\nEspero dut 4 aholku hauek lagungarri izatea gizarte bilakatzeko bilaketan hasteko! Mesedez, komentatu zure iritzia, bestelako aholkuak edo dituzun zalantzak! Zoriontsu sozializatzen!\nTags: praktika onenaksocial mediasare sozialetako praktika onenaksare sozialen aholkuakaholku sozialak\n11 urtarrilak 2012 12: 35ean\nKaixo Hanna! Erabat ados gaude hemen egin dituzun puntuekin. Sare sozialak plataforma bikaina da negozioek markaren ezagutza sortzeko eta izan ditzaketen beste hainbat helburu lortzeko. Hala ere, modu eraginkorrean erabiltzea lan zaila dela dirudi batzuentzat. Urte berriak sare sozialak erabiltzeko modu berriak ekarriko dituela espero dugu. Enpresei gomendatu behar zaie ontzira igotzeko, abantaila izan dezaten. Dena den mezu bikaina!\n12 urtarrilak 2012 4: 53ean\nSarrerakoa da aurten zehazki aurreikusi duguna. Sare sozialen estrategia idazten ari gara eta oso erabilgarria iruditu zait mezu hau, beraz, jendeak nire mezuetan iruzkinak egiteko gogoa dudala esatea pentsatuko dut.\nZalantzarik gabe, zure audientzia inkestatzeko zure aholkuak hartuko ditut. Ideia bikaina.


norako / noranahiko\n1 noranahiko izlag\nBeti hobe sentitzen nintzelako noranahiko billete bat sakelan. Itxaro Borda «%100 basque» - 91. orr.\nBetiko eta noranahiko "ausweiss" bat sakelan, Luxembourg-eko lagun batzuei zor diedana, alde guzietara joaiten ahal naiz. Marzel Etxehandi «Alemaniara deportatua» - Grégoire Joannateguy - 71. orr.\nLizardik euskarari opa izan zion noranahiko bidetik. Anjel Lertxundi «Mentura dugun artean» - 26. orr.\n-Zu bezalako karta-jokalari batek ezin du ezer egin bere halabeharraren kontra, noranahiko bideak dira zure eskuan ageri diren marrak ere. esan bailiteke gure egungo poesian dabilen joeren aniztasuna eta noranahiko asmoa ahalegin pertsonal hari zor zaizkiola. Anjel Lertxundi «Konpainia noblean» - 72. orr.\nEsan nahi baita, euskara berpiztu nahi badugu, erabilera zabaleko, nonahiko eta noranahiko nahi badugu, hau da hizkuntza honek ordaindu behar duen kostua eta hartara makurtu beharko dugu euskaldunok. Pello Salaburu «Euskararen etxea» - 100. orr.\n3 iz noranahiko ibilgailua.\nEmakume bat hil da Lezon, N-1 errepidean noranahiko bat jo ostean. Berria - Euskal Herria 2006-03-11\nNoranahikoa Espainiako Guardia Zibilarena zen. Berria - Euskal Herria 2006-03-11\nSuzuki markako noranahiko berde batek trafiko arauren bat hautsi omen zuen, Emakumea hil egin zen eta noranahikoan zihoazen bi guardia zibil erietxera eraman behar izan zituzten. Berria - Euskal Herria 2004-06-10\n4 noranaiko auto\nNoranahiko auto bat bidetik atera zen. Berria - Euskal Herria 2006-01-11\nNoranahiko autoaren eta autobusaren arteko istripuari buruz, autoaren gidariak bere ibilgailuaren kontrola galdu omen zuela azpimarratu du Foruzaingoak. Berria - Euskal Herria 2004-06-09\n5 noranahiko ibilgailu\nMendabian noranahiko ibilgailu batek eta autobus batek elkar jo zuten. Berria - Euskal Herria 2004-06-08\nG. gizonezkoa hil zen atzo goizeko 08:00ak aldera Asteasun, noranahiko ibilgailu batek harrapatuta. Berria - Euskal Herria 2004-12-18\nZaratamon ikasleak ertzainen noranahiko ibilgailuetan iritsi ziren ikastetxera. Berria - Harian 2005-01-27\nNASAren Spirit eta Opportunity noranahiko ibilgailuek «lan bikaina» egin dute Marten. Berria - Gaiak 2004-12-18\nnoranahi hedatzen (3); noranahi hoala (3); noranahi jarraitzen (3); noranahi joan (4); noranahi joanda (6); noranahi joanda ere (6); noranahi joanik (3); noranahi joateko (3); noranahi joaten (7); noranahi joaten zela (3); noranahi noala (3); noranahi zoazela (4)\nnoranahiko ibilgailu (7); noranahiko ibilgailu batek (4); noranahiko ibilgailua (5)


Gehiegi edo gutxiegi aseguratutako 2,5 milioi gidarietako bat al zara? - QUEIJO VARELA, CORREDURIA DE SEGUROS, S.L. - MVPQL\nEspainian, 10 gidaritik bat ez dago behar bezala aseguratuta, duen autoa eta horri ematen dion erabilera kontuan hartuta. 23 milioi autok dute asegurua, baina polizen %11 ez daude optimizatuta. Kontua ez da gehiago edo gutxiago ordaintzea, baizik eta aseguruak behar bezala babestea.\n« Aseguru honekin errazagoa da azken musua\n“Uholde ikaragarriak izan dira udazkenean” »


Babes eremua Karakateraino hedatzearen alde agertu dira Soraluzeko Udala eta Aranzadi - Soraluze - Plaentxia.eus\nBabes eremua Karakateraino hedatzearen alde agertu dira Soraluzeko Udala eta Aranzadi\nPlaentxia.eus 2022-05-08 08:59\nOtsoaldasoroko tumulua airetik hartutako irudian. Argazkia: Gipuzkoa.hitza.eus\nGipuzkoako Hitzak artikulu zabala argitaratu du Aranzadi zientzia elkarteak Karakate ondoan aurkitu berri dituen bi monumentu megalitikoen eta aurkikuntza horrek parke eolikoaren proiektuan izan dezakeen eragina aztertuz. Artikuluan jaso dituzte Iker Aldazabal Alkateak eta Jesus Tapia Aranzadiko kideen adierazpenak, Dolmenen Ibilbidea eta babes eremua Karakateraino hedatzearen alde. Irakurri "Milurteko biztanle berriak Kortazarren" izeneko artikulua.\nJesus Tapia (Aranzadi):\n“Horrelako plan bat egitekotan, alde guztiak hartu beharko dira kontuan, eta uste dut egongo dela errota horiek jartzeko beste tokiren bat”. "Argi dago mendilerroa monumentuz beteta dagoela, eta, arakatzen jarraituz gero, agertuko dira beste batzuk”. “Horrek, noski, ez luke baimenduko haize erroten proiektu hori bertan egitea”.\nIker Aldazabal (Alkatea):\n“Urte asko daramatzagu Elgoibarko eta Bergarako udalekin lanketa bat egiten, ibilbidea sustatzeko, bultzatzeko. Bisita gidatuak ere egiten ditugu. Hiru udalok egiten ari garen lanketarekin ez da bateragarria bi haize errota horiek jartzea”. “Espero dugu oinarrizko babes hori emanda Eusko Jaurlaritzak ere kontuan izango duela”. “Baina, aurrera eginez gero, udalaren izenean alegazioak aurkeztuko ditugu proiektu horren aurka”.


Paradisu galduak - Urrutiko Hitzak\nUrrutiko Hitzak 2012-02-19\nImana balute bezala erakartzen nauten Birmaniako biztanleez gain, herrialde honetara etortzeko behintzat beste arrazoi bat ere badagoelaz jabetu naiz. Txoko honetan ezin gehiago eskatu: 15 kilometroko hondartza ikutugabe eta hutsa, non eraikuntza bakarrak koko-ura saltzen duten txabolatxoak diren; turista galduren bat, bi kilometro harantzako palmera hostoz eraikitako sonbrilaren itzalpean; alkandora zikina izerditan blai eta labana hortzetan dituen azal iluneko gizon meharra palmondoan gora koko bila aise igotzen; gerriraino uretan sartuta eta eskuetan sarea duela, harrapakina usatzeko beldur, mugimendu geldoez dabilen arrantzale zahar bat.\nEta zer esan urpeari buruz? Hori bai dela kolore festa! Udako bazkalondo beroetan, lo harazten nauten La2-eko dokumentalen antzekoa! Donostiako Aste Nagusiko su artifizialek baino kolore gehiago dituzte Birmaniarren abegitasunaz kutsatuta, atzetik jarraitzen dizuten arrainek! Zein adjektibo erabili ortzadarrari ere falta zaizkion kolore hauek deskribatzeko? Gauguin bera erotuko litzake hau dena margotzen hasiko balitz!\nMaiz postaletan agertzen diren palmera oker eta fotogeniko horietako baten azpian etzanda nagoela, gizon alai batek baloia baino handiagoa den koko orlegia ekarri dit gainaldean pajita parea agerian dituelarik. Gizon berak goizean arrantzatu ditugun arrainak ordu erdian afaltzeko prest egongo direla gogoratu dit (aitona ez zen nitaz harroegi egongo, nik arrain ziztrin parea harrapatu dudan bitartean, gizonak dozena bat bai). Horrelako bizimodutik nola ihes egin? Paradisu honetan lau gau egin baditut ere, ezin atzean utzi, bere barrunbeetan harrapatu nau eta ez dakit noiz izango naizen sorginkeria honengatik libratzeko gai. Agian (eta horrela izan dadila!) printsesa bat zaldi zuri baten gainean etorri eta muxu ematen didan arte ez naiz hemendik ateratzeko gai izango!\n(Argazkiak beste batean izan beharko dute, paradisuko internet ez da horren paradisiakoa, edo bai?)\nMarta Ansa Zabala dice:\n2012-02-19 a las 15:11\nOOOOhhhh!!!! Argazkirik ez…!!! Bueno, hurrengorako faltarik gabe eh??? Mila muxu\n2012-02-19 a las 18:41\nJoder Gregorio! Paradisu batean hago, bai begiak erakusten dizuten eremu hortan eta bai hire barreneko eraikitzen hari haizen pake soro hori.\nUmmmmmm……….. segi horrela.\nZure saldi gabeko emaztea.\n2012-02-19 a las 21:35\nEz dakit, uste dut ez dudala gehiagotan irakurriko idazten duzuna, ez ditudala hondartza horretako argazkiak ikusi nahi, Ché Gebarak aipatzen zuen eromen honetatik ateratzeko aukera izan arte behintzat…\nbaina hala ere itzuliko naiz.


Arte[faktua] 9: Jon Arretxe, "Arrutiren banda", Edu Arnaiz, "Kristalezko hiria" eta "Klarisa, ume desagertu baten kasua" • ZUZEU\n)Arte[faktua] 9: Jon Arretxe, “Arrutiren banda”, Edu Arnaiz –\n“Klarisa, ume desagertu baten kasua”\nJon Arretxe, idazle basauriarra da aste honetako elkarrizketatu nagusia Arte[faktua] literatura saioan.\nElkarrizketa Bilboko San Frantzisko auzoan egin da, berak dioen bezala “Afrika Txikian”, bertan girotu baititu Touré detektibearen sagako bost eleberri. Azken nobela beltza ordea, “Arrutiren banda” izenekoa, Basaurin kokatu du, bere herriarekin zuen zorra kitatze aldera.\nJon Arretxe Filologian doktorea da, Gorputz Hezkuntzako ikasketak eginak ditu eta opera kantaria da. Bere liburuetan, batik bat nobela beltza eta bidaietan jasotako istorioak biltzen ditu. Egun, bidaiak alde batera utziak dauzka eta Arbizun bizi da, Sakana haranean.\nEdu Arnaiz liburu saltzailea eta laguna gonbidatu du programara. San Frantzisko kalean bizi da eta haren etxean hartu zuen “ostatu” Arretxek 6 urtez Touré-ren liburuak idazteko. Horrez gain, operarako zaletasuna partekatzen dute.\nLander Eizagirre, Euskadi Irratiko esatari eta liburu irakurleak Paul Austeren “Kristalezko hiria”ren gomendioa egingo du eta Galdet[egian] Bertol Arrietak, Anjel Lertxundik eta Kattalin Minerrek euren gustuko liburuen berri emango dute\nBooktouberraren atalean, Donostiako Amara Berriko Leire Gaztañaga ikasleak, Arrate Egañaren “Klarisa ume desagertu baten kasua” gomendatuko du berak grabatutako bideoan.\nAsteko nobedadeek, liburu dendek aukeratutakoen aipamenek, pitxiek eta Jon Arretxeren epilogoak borobilduko dute saioa.\nHau guztia, larunbatean, 13:30ean, ETB1en


Berdintasunaren irribarrearen garaipena - Íñigo Martínez Zatón\nBy Íñigo Martínez Zatón 12 septiembre, 2019 Otros artículos\nAsteleheneko komunikabideak ikusita eta entzunda, esan genezake gertuko bi gertakari nagusi egon zirela: Ispasterren ospatutako diasporaren eguna eta Hondarribiko Alardea. Euskal Herria harrera herria izan behar dela aldarrikatu zuen Urkullu lehendakariak, beste egun baterako utziko dugu hau, baina gure herrietako txoko batzuetan zalantzan jartzen dute diskurtso instituzional hori.\nBilbotar batentzat, eta seguru nago euskal herrietako edozein pertsonarentzat mingarria eta harritzeko modukoa izango zen beste herri batean kanpotarra izatea leporatzea, baina Hondarribian, oraindik, horrelakoak ematen dira. Gehienetan ez da jatorria markatzen duen hitz bat, alarde baztertzailearen kontra gaudenok definitzeko erabiltzen duten hitza baizik. Ez da berdin gertatzen alarde baztertzailean parte hartzen duen Madrilgo jendearekin, niretzat ongi etorriak direnak noski. Bitxia.\nKanpotar bezala idazten ditut hitz hauek, baina, aldi berean, errespetu osoz. Izan ere, pasa den urtean bizi izan nuena eta urte honetan Alarde Eguna baino lehen entzuten zirenak horrelakoak ziren.\nBizitzak egin du azken boladan Hondarribian denboraldi batzuk pasatzea, eta horren eraginez Jaizkibel Konpainiako zenbait kide, aitzindariak eta haien lekukoa hartzen duten gazteak ezagutu ditut. Eta, nahiz eta «gatazka» ezagutu, azaltzen saiatzen direnean 23 urte jarraian gertatzen ari dena, ezin ulertu. Maite Asensiok «sinple eta konplexu» bezala definitzen du. Arrazoia dauka, baina galdera bat bota nahiko nuke:\nNola onar dezakete Urkullu Lehendakariak eta Markel Olanok Ahaldun Nagusiak 2019. urtean herriko festa batean, herriko kaleetatik, emakumeak era parekidean ezin parte hartzea?\nGainera, azken boladan EAJko eta PSEko agintari ezberdinak saiatzen ari dira arazoa bizikidetza arazo bat izango balitz bezala irudikatzen. Eta orduan galdetu beharko genieke zein motatako bizikidetza arazoak sortu dituen Jaizkibel Konpainiak bere parte hartze parekidea, errespetuzkoa eta alaitasunez beteta izan den parte hartzearekin? Pertsona talde bat errealitatearekin (emakumeak era parekide batean festan parte hartzearen errealitatea) ados edo «eroso» ez badira sentitzen, Jaizkibel konpainiaren arazoa al da? Uste dut horrelakoak esaten dituzten agintariek aurpegi gogorra daukatela. Eta gehiago esango nuke: eraso baten aurrean erasotzailearen eta erasotuaren erantzukizuna maila berean jartzen duzunean, erasotzailearen alde jartzen zara. Eta axolagabeak beti gorrotagarriak dira.\nZorionez, aurtengo Alardea lasaia eta baketsua izan da. Gutxi batzuk plastiko beltzez jantzi ziren eta bizkarra eman zieten Jaizkibelekoei, baina ez ziren pasa den urteko irudiak eta tentsio uneak bizi. Baina adi, hau Jaizkibel Konpainiaren garaipenaren iragarkia. Duela 23 urte 26 zirenak milaka bihurtu ziren igandean, eta olatua geldiezina da.\nEspero dugu aurten benetako urrats sendoak egitea arazoaren konponbidearen bidean, eta, horretarako, ezinbestekoa da Jaizkibel Konpainia modu berdinean tratatzea, elkarrizketa — benetakoa— bideratzea, baina soilik helmuga batekin: alarde publikoa eta parekidea. Ez beste ezer.\nIgandeko bazkarian hizketan aritu ginen historiaren, istoriotxo honen, leku egokian ginela, eta berresteko Oihana Etxebarrieta kapitainaren eta Jaizkibel Konpainiaren gainontzeko guztien irribarrea, bizipoza, Hondarribiko kale guztietatik era leun, tinko eta harrotasunez zabaltzen daukagu.\nPost anteriorEducación y equidad en tiempos de crisis\nSiguiente postVenezuela, gana Maduro, gana el pueblo


Munduko Bodyboard Txapelketa Brasilen. - basqueteam\nMunduko Bodyboard Txapelketa Brasilen.\nEunate Agirrek Brasilen hasiko du maiatzaren 4an Munduko Bobyboard Txapelketa lortzeko bidea\nIaz bodyboard kirol-espezialitateko txapeldunorde bilakatu zen Eunate Agirre euskal kirolariak maiatzaren 4an hasiko du Brasilen denboraldi berria, Bruzios herrian jokatuko den Grand Slam-eko lehenengo proban parte hartuz. Eunatek BAT Basque Team-en babespean dihardu kirol-jardunean, eta gaur, Sopelan aurkeztu ditu –herri honetan bizi da eta hemengo hondartzetan hasi zen kirol honetako ibilbidea- datozen hilabeteotarako kirol-egutegia eta bere webgune eraberritua, Internacional Bodyboarding Association-IBA Tour deritzon bodyboard profesionalaren zirkuitu nagusiko bere partehartze guztiak jarraitzeko aukera eskainiko duena (www.eunateaguirre.com)\nEunate Agirre duela 28 urte jaio zen Bilbon, baina Sopelan bizi da gaur egun. Herri honetan hasi zen, 11 urte zituela, uhinen gainean irristaka. Lehenengo txapelketa 1995ean jokatu zuen, eta azken zazpi denboraldietan kirol honetako munduko elitearekin lehiatu da eskuz esku. 1998 eta 2000 urteetan Europako Junior Txapelketan nagusitu zen. 2006an bosgarren amaitu zuen IBA Tour delakoa, eta 2007an Europako txapelduna izan zen. 2008an, laugarren bodyboarder onena izan zen nazioarteko zirkuituan. Iaz, kirol honetako elitean kokatu dela berretsi zuen, IBA Tour bigarren postuan amaituz eta zirkuituan guztira 5.405 puntu lortuz, lehen postuan amaitu zuen Neymara Carvalho brasildarraren puntuaziotik (5.420) oso-oso hurbil, 15 puntuko aldera alegia.\nEunateren 2010eko denboraldiko egutegia, datozen zazpi hilabeteotan lau herrialde desberdinetan (Brasil, Venezuela, Portugal eta Espainia) egingo diren zazpi probaz osatuta dago. Zoritxarrez, aurten ez da probarik jokatuko Sopelan, ezta olatuen kiroletan ezinbestekotzat jotzen diren Hawai edo Australiako hondartza ezagunetan ere. Krisi ekonomiko globalak eragin latza izan du antolatzaile eta babesleen gainean, baina hala eta guztiz ere, tituluaren aldeko norgehiagoka beti bezain estua eta ikusgarria izatea espero da.\nEunate Agirrerekin batera, Neymara Carvalho brasildarra izango da aurten ere faborito nagusietakoa, baina litekeena da bost aldiz txapelduna izan ondoren aurtengo lehiaketa lasaiago hartzea. Ildo horretan, iaz hirugarren eta laugarren postuak lortu zituzten Jessica Becker eta Isabella Sousa brasildarrak izango dira, seguraski, denboraldi berri honetan garaitu beharreko arerio nagusiak.\nHauexek dira egutegiko hitzordurik garrantzitsuenak, eta azken sailkapenean puntuaziorik handiena emango dutenak, Grand Slam-eko proba bakarrak diren heinean: lehendabizikoa Bruziosen (Brasil) jokatuko da maiatzaren 4tik 9ra bitartean; gero Sintrako (Portugal) proba izango da, abuztuaren 24tik 29ra, eta azkenik, Kanaria Handian (Espainia) lehiaketari amaiera emateko jokatuko den norgehiagoka, abenduaren 1etik 5era bitartekoa. Azken sailkapena Grand Slam-eko probetan lortutako hiru emaitzarik onenak eta gainerako probetan lortutako bi emaitzarik onenak gogoan hartuta osatuko da. Hona hemen egutegi osoa:\n· Maiatzak 4-9 Mayo: Buzios (Brasil)\n· Ekainak 15-20: Arikok Aruba (Venezuela)\n· Abuztuak 24-29: Sintra (Portugal)\n· Urriak 12-17: Santa Catarina (Brasil)\n· Urriak 19-24: Rio de Janeiro (Brasil)\n· Urriak 28-31: Isla Margarita (Venezuela)\n· Abenduak 1-5: Kanaria Handia\nBodyboard delakoa, Hawain 60ko hamarkadaren amaieran sortutako muturreko kirola da, olatuen gainean ohol txiki eta malgu batez irrista egitea xede duena, aurrera egiten laguntzen duten hegal batzuez baliatuta eta abiadura handiko jauzi eta artaziak eginez. Lehen mundu-txapelketa 1982an jokatu zen.


Villiers de L'Isle-Adam markesak olerkiak, antzerki-lanak eta kontakizun laburrak idatzi zituen. Bere lanetan naturalisten kontrako jarrera, idealismo erromantikoa eta sentsualitate ankerra dira nagusi; nabarmena da Baudelairen, Hegelen eta Poeren eragina. Lan aipagarri batzuk: Premières poésies (1859), Contens cruels (1883), Tribulat Bonhomet (1887) eta azkenik Axël (1890; idazlearen maisu-lana, hura hil ondoren argitaratua).\nOrriaren azken aldaketa: 3 abuztua 2021, 20:03.